qundao/data-zh-poetry huggingface dataset:
两江总督尹继善奏报高堰五坝今岁未过水下河州县有收诗以志慰
作者：弘历
朝代：清
体裁：七言律诗

湖河分刌较分明，两坝东西示定程。兼值今年未淮涨，遂欣泽国庆秋成。尾闾操纵幸底绩，运口节宣俾刷清。奏牍手披别有慰，南巡庶曰不徒行。
两江总督尹继善摺奏淮扬秋禾有收喜而有作
作者：弘历
朝代：清
体裁：古风

淮水岁为灾，饥馑苦已久。垫居鹄面人，安得饱升斗。死别妻哭夫，生离儿牵母。言念民何辜，致此皆予咎。大臣屡命往，庶吏胥奔走。帑金曾莫惜，救荒遑恤后。稍幸室家完，三春兴耜耦。金堤期永固，疏浚利容受。凡此人力施，经营曷敢苟。尤赖天泽垂，余忱能格否。顷擘奏书囊，喜值嘉禾有。公田多柄穗，膏壤鲜稂莠。稍济菜色民，老弱可糊口。寰区皆赤子，普熟岂易偶。灾馀得免饥，南望频额手。多稼敢即侈，一诚矢常守。
两江总督尹继善等奏请南巡却其疏并诗以示意·其二
作者：弘历
朝代：清
体裁：七言律诗

无易由言让水行，那馀隙地遍耘耕。勤劳宵旰剔鬟计，惭愧黔黎爱戴诚。藏矣心中宁待阅，迟之岁匝亦须征。慈闱七帙开鸿庆，拟达臣民祝嘏情。
两江总督李世杰奏报秋禾有收诗以志事
作者：弘历
朝代：清
体裁：七言律诗

两江岁事报登秋，淮属清黄涨沴投。虽曰偏灾念隅向，肯教赒赈靳恩稠。美而未尽善怀怍，一亦已饥在切求。莫谓邻村资接济，荐臻沟壑可忘不。
两江总督李世杰安徽巡抚书麟奏呈瑞麦诗以志事
作者：弘历
朝代：清
体裁：七言律诗

歙徽昨岁被灾深，言念灾黎时切心。幸得恩膏沾翼翼，那全元气复林林。葍根米粒资饥命，三穗双岐漫瑞吟。宣付弗行滋忸怍，佑民天贶谢惟钦。
两江总督李奉翰江苏巡抚费淳浙江巡抚玉德陜西布政使倭什布巡漕御史邓再馨湖北巡抚汪新各报得雪诗以志事
作者：弘历
朝代：清
体裁：七言律诗

各省频闻报雪音，批称欣慰恧仍深。维吴维浙江乡遍，即陜即齐润地谌。楚贼秦逃民害远，麦田雪泽穑功斟。念遥抚近纷吾虑，得句迟因切愧心。
两江总督苏凌阿奏所属三省雨水麦收情形诗以志慰
作者：弘历
朝代：清
体裁：七言律诗

称江以两实惟三，雨泽春膏幸遍覃。麦八九分收上下，霖优渥故稔西南。遥章披阅意诚慰，近景切观心益惭。虽数寸沾连偶遇，敢云接润饰虚谈。
两江总督苏凌阿奏报收成诗以志事
作者：弘历
朝代：清
体裁：七言律诗

各省收成统为计，中丰不减祇馀三。气寒熟晚甘居北，疆远来徐滇以南。今日江苏九分报，雨过秋潦几州覃。因何迟奏命察议，隅向怜民志未谙。
两江总督苏凌阿安徽巡抚朱圭闽浙总督魁伦贵州布政使贺长庚各报麦收分数诗以志慰
作者：弘历
朝代：清
体裁：七言律诗

四省封笺报麦收，较于北弗逊仍稠。苏疆徽界八分剩，闽似黔加九数优。民食有资岂不慰，年祈无懈敢忘忧。成章用示嗣皇帝，奕叶聪听此训留。
两江总督苏凌阿山东巡抚玉德同日奏至各报雨水禾苗情形诗以识慰
作者：弘历
朝代：清
体裁：古风

齐东路近发摺迟，到以下浣二十五。江南界远驰章早，至日不期同东抚。五六两月雨旸调，梁八谷四计尺许。晚豆杂粮亦复沾，一律茂盛青出土。上下两江泽更勤，甘霖叠沛于溽暑。禾苗结穗增与翼，农民欢庆期丰睹。一朝两省接佳音，岂不西成幸万宝。仰望山田吁昊恩，虔兮怵尔方寸怃。
两江总督萨载奏报得雨诗以志事
作者：弘历
朝代：清
体裁：五言律诗

杭郡优沾遇，恩波并逮苏。入田惟二寸，继霈尚殷吾。何处民非子，为希泽遍濡。更因缱北省，纵小亦胜无。
两江总督萨载奏报得雨诗以志慰并书扇赐之
作者：弘历
朝代：清
体裁：七言律诗

江南夏五插秧时，一岁农功最要期。早月沾膏闰馀望，高田需泽次时迟。甫商祈雨为民请，遂得霈霖荷昊慈。接阅黄绫封事报，诚忻诚惧谕卿知。
两江总督萨载奏报黄河漫水由微山湖下注江南畅达归海情形诗以志事
作者：弘历
朝代：清
体裁：七言律诗

缱怀南运屡询之，及接封章增不怡。去路虽云筹酾泄，来源其奈日输施。即今河水清仍注，踊惧湖心黄渐遗。急则治标在决口，合龙日夜企殷思。
两江总督萨载等奏漕运事宜诗以志事
作者：弘历
朝代：清
体裁：古风

中河岁久淤，故有事疏浚。利漕兼利旅，费帑吾不吝。水性本就下，一泄戒其迅。所以当建闸，图止以为进。奈何既浚深，置闸于不问。铺水藉微湖，就下放河尽。恰值春雨短，漕舟碍难运。起剥封民船，官私两受困。遂有截漕议，舆情所弗论。以此屡申饬，筹度即愁闷。自惭躁辞多，无非体众愿。兹各知其误，竭力自愧奋。幸缘时行雨，水长机略顺。全运虽艰至，八分或堪趁。弗慰仍为愧，愧未事前训。
两江总督萨载续报得雨情形诗以志慰
作者：弘历
朝代：清
体裁：七言绝句

苏城二寸已接润，迤北或逢润倍之。宿预已邻山左界，明兴佳信企遐思。
两江总督高晋奏报得雨诗以志事
作者：弘历
朝代：清
体裁：七言律诗

月之八日渥膏沾，六百里驰封牍钤。夜雨正同此处霈，晚田遥庆彼中渐。杂粮补种收堪冀，高壤成灾救可兼。独是清江信未至，急教传问意无忺。
两江总督高晋安徽巡抚闵鹗元奏报得雨诗以志事
作者：弘历
朝代：清
体裁：七言律诗

六月南方缺雨时，漕稽因奏屡畴咨。幸闻建业恩膏渥，兼悉庐江涸壤滋。起槁回枯可遍及，翻犁罢戽略嫌迟。其成灾处应勤恤，勖以叮咛俾妥为。
两江总督高晋覆奏江宁等处望雨及黄淤清弱情形诗以志事
作者：弘历
朝代：清
体裁：七言律诗

清弱黄淤碍漕舟，奏章披即问驰邮。果称望雨设坛祷，并及疏淮闭闸谋。北地膏方慰心曲，南江泽复绻眉头。自知原是忧劳者，德乏惭惟徵鲜休。
两浙叹
作者：弘历
朝代：清
体裁：古风

两浙去岁夏灾重，隰田龟坼艰耘种。谷贵民饥俗不恬，底怪闾阎多盗鬨。救荒筹策诏频颁，发廪通商留漕贡。复念任恤亦小补，好施授爵劝素封。昨闻冬月过阴寒，冰阻长河盈尺冻。冻开旋又愁水缺，粟船浅涩难浮送。迩来春雨云涨增，更苦连绵致霪涷。亟待晴和资发生，南望宵衣增恻恫。吾民何辜屡遇阨，纵施人力难为用。民情岂能免怨咨，益虑伤和深内讼。调幕无能繄谁责，自知奚待风人讽。
两间房行官即景
作者：弘历
朝代：清
体裁：七言律诗

数典犹称房两间，而今倍蓰聚廛阛。到来循径欣凭座，所喜开窗便见山。绕砌秋花饶野意，当庭古柏越苍颜。绿旗艺武陈观罢，著句聊消片刻閒。
两间房行宫即事
作者：弘历
朝代：清
体裁：七言绝句

山云易散亦易生，阵雨忽霏还忽晴。喜惧一时浑莫定，总因收麦切关情。
两间房行宫即景
作者：弘历
朝代：清
体裁：古风

塞外气本清，矧值新晴后。白水自绕门，青山欣入牖。行馆架五楹，讵止两间久。每来供静憩，朴室饶虚受。披襟喜爽凉，夏五如秋九。况罢军书问，兼冀农功有。心怡神自谧，得句亦无垢。
两间房行宫即景
作者：弘历
朝代：清
体裁：七言律诗

树阴深处觉微凉，脱却单衣换袷裳。开户对山如话旧，隔林见鹿不能详。庭禽喜客殷勤语，砌卉当秋自在芳。垦种人家已满百，昔名犹说两间房。
两间房行宫即景口号
作者：弘历
朝代：清
体裁：七言绝句

北来农事越看佳，矮黍高梁一律谐。愿得畿南齐以北，速闻沾渥释忧怀。
两韵诗
作者：弘历
朝代：清
体裁：四言诗

膏以明煎，玉以英错。智者千虑，愚亦一得。伐胡见戮，筑墙见疑。非知之难，难于处知。虎威以爪，剑利以锷。强弩之末，鲁缟示弱。达人知命，君子见机。灭灶徙臼，言戒非时。
中亭河二首·其一
作者：弘历
朝代：清
体裁：七言绝句

中亭原是淀支流，偶泄浑河水涨秋。误听人言昔致患，未经亲见事难筹。
中亭河二首·其二
作者：弘历
朝代：清
体裁：七言绝句

万事都胥亲见之，当无暇给应为迟。重华明目达聪者，未必劳劳日若斯。
中元即事
作者：弘历
朝代：清
体裁：七言律诗

襄云几缕碧空收，银渚低垂露气浮。贴沼光分金炬灿，傍阶丛艳锦机稠。流阴漫比驹驰速，佳景聊将绮思酬。栏外桂花微递馥，中元巧借作中秋。
中元夕即景
作者：弘历
朝代：清
体裁：七言律诗

载月新秋夜漾船，那如今夜最初圆。碧霄无际云轻敛，太液有波星倒悬。露掌三危贮天酒，湖心万朵撒金莲。无边风物供吟眺，谁解閒参法喜筵。
中元夕复雨有作
作者：弘历
朝代：清
体裁：七言律诗

是日盂兰节令逢，岂真听法有天龙。涔涔雨势殊未止，簇簇云容尚尔浓。拂岸声喧几杨柳，入湖光暗万芙蓉。需清尘耳无需甚，非为秋巡实为农。
中元夕放河灯
作者：弘历
朝代：清
体裁：五言律诗

山雨过原速，夕阳喜大晴。了知多稼美，得放众灯明。在水看星点，虽莲不藕生。既观如是法，今昔那须评。
中元夕放河灯
作者：弘历
朝代：清
体裁：五言律诗

此日值中元，河灯旧例存。是花皆并蒂，出水却无根。红朵东西泛，金光上下翻。宁须学唐代，百万饰兰盆。
中元夕放河灯
作者：弘历
朝代：清
体裁：七言律诗

漭沆沧池濯锦鲜，须臾万顷绽金莲。波如不夜无边朗，月是今秋初度圆。人喜云消更风定，舟行后浦复前川。良宵真是安心所，那藉瑜伽六度禅。
中元夕放河灯
作者：弘历
朝代：清
体裁：七言律诗

过闰节占白露早，便教塞馆度中元。却因少见翻如创，底识推迁不者存。夜浦爱看分芰炬，野塘亦自有兰盆。金仙无物不超度，何事林间鹿避喧。
中元夕放河灯
作者：弘历
朝代：清
体裁：七言律诗

逢闰今年秋立迟，巡銮略缓启程期。中元恰值御园度，万炬因看琳沼施。风定自然其影直，月明底藉此光为。节宵连岁成孤负，依旧流阴迅若斯。
中元夕放河镫
作者：弘历
朝代：清
体裁：七言律诗

塞水何曾阅放镫，山庄故事始相仍。分明八识田间幻，都道中元夕里应。影向风边无碍定，光于月分不微增。酬馀节令归岩馆，露重星稀夜景澄。
中元夕放河镫
作者：弘历
朝代：清
体裁：五言律诗

风定閒云敛，秋池若镜平。分舟布银炬，贴水灿金英。夜鹿岩藏侣，寒蛩岸照鸣。锤峰升宝月，孰更比光明。
中元夕放河镫即事有作
作者：弘历
朝代：清
体裁：五言律诗

终日盼天晴，亦无疏雨行。讵宁廑节事，惟切较农情。既美更求善，少欣多致怦。秋云韬月魄，莲炬益光明。
中元夕放灯
作者：弘历
朝代：清
体裁：七言律诗

烟光露色早秋天，望夕冰轮满意圆。例事盂兰传梵呗，便看朔塞放灯船。照岩霞锦惊眠鹿，贴浦云葩缀败莲。千古诗人吟不尽，湖山风月总无边。
中元夜玩月放荷灯
作者：弘历
朝代：清
体裁：七言律诗

云净长空月在潭，金莲万斛液波涵。轮当秋满斯为首，光倍常明会有三。遮莫仙宫祠太乙，尽教僧舍供瞿昙。倦游拟学逍遥梦，尚觉虫吟意未甘。
中元夜看荷灯
作者：弘历
朝代：清
体裁：五言律诗

烛幽灯擅夜，写洁月临秋。即景悟薪火，乘波任去留。閒情谁与系，好句分相酬。兴罢鸣归棹，萤光夹岸流。
中元日作
作者：弘历
朝代：清
体裁：五言律诗

节是凄凉夜，秋当感慨时。盂兰资法力，画舸引怀思。砌草蛩声乱，湖莲灯影披。霏微时作雨，助我泪棼丝。
中元日作
作者：弘历
朝代：清
体裁：七言律诗

谷口凉来夕霭横，广寒宫殿即瑶京。幻春火树千枝灿，贴水金莲万朵荣。秋到中元才约略，月临朔地倍光明。当时此日无来去，的的河灯是證盟。
中元日御园放河灯
作者：弘历
朝代：清
体裁：七言律诗

恰惜秋湖见败蕖，金莲万朵霎时舒。漂风不谢光无定，夺月常浮艳有馀。梵呗盂兰初夜举，中元灯火二年疏。陡思避暑山庄景，诗稿重看隔岁书。
中元日放河灯
作者：弘历
朝代：清
体裁：五言律诗

多向山庄度，御园今日逢。了知雨孤节，却幸霁宜农。驹隙迅如是，鸰原觅莫从。河灯依例放，未觉解无悰。
中元日放河灯
作者：弘历
朝代：清
体裁：五言律诗

破晓犹微雨，历辰遂快晴。秋岩敛氛翳，露树闪光晶。依例河灯放，称心塞景清。所欣宁在此，时若庆农耕。
中元日放河灯
作者：弘历
朝代：清
体裁：七言律诗

碧空云散夜清妍，解让秋蟾初度圆。雅合山庄陈节物，较赢江国闹灯船。千枝朗彻岩边树，万朵辉交火里莲。漏下松斋归静憩，依稀飒景似前年。
中元日放河灯四首·其一
作者：弘历
朝代：清
体裁：七言绝句

塞湖又见放灯船，瞥眼六旬有九年。悟得南华养生理，火传不尽祖恩传。
中元日放河灯四首·其三
作者：弘历
朝代：清
体裁：七言绝句

今岁荷花开略迟，益清香远正纷披。漫称梵典夜莲敛，让此金莲亦合宜。
中元日放河灯四首·其二
作者：弘历
朝代：清
体裁：七言绝句

破曙晴阳阴傍晚，密云不雨碧波平。十分越显灯光朗，如意之中畏满盈。
中元日放河灯四首·其四
作者：弘历
朝代：清
体裁：七言绝句

雨旸较量经两月，时若近方心少宽。陡念斯宽或邻放，为君久历始知难。
中元日放河灯观盂兰法事
作者：弘历
朝代：清
体裁：七言律诗

众生度尽更无他，又说盂兰济脱多。遮莫随缘对佳节，宁真著意事禅那。数声仙梵海天呗，一朵金莲上下荷。却是嫦娥让灯景，中宵才肯擘云窠。
中元日放河镫
作者：弘历
朝代：清
体裁：七言律诗

秋云净敛落斜晖，节赏中元例事依。天月正团水月印，池莲欲谢火莲辉。蛩笙似助盂兰唱，鹤驾如朝玉阙归。喜在宜晴宜宝穑，时和益切慎几微。
中元日有感
作者：弘历
朝代：清
体裁：七言律诗

例以中元祭各陵，驻兹神御拜瞻凭。次因松鹤叩如在，近忆丙申悲不胜。节事徒教陈梵网，秋湖无兴看河灯。早知空色非空色，者个难忘惭慧能。
中元日灯词·其一
作者：弘历
朝代：清
体裁：七言绝句

风清月白好秋时，灯事兼饶竞水嬉。仙术无劳殷七七，金莲万朵灿瑶池。
中元日灯词·其三
作者：弘历
朝代：清
体裁：七言绝句

梵唱盂兰箫鼓高，液池风定闪金涛。空明水月难成句，却忆髯翁属赋豪。
中元日灯词·其二
作者：弘历
朝代：清
体裁：七言绝句

薄日微凉逗秋夕，波光烛影照溪轩。倚吟景物閒评度，只觉中元胜上元。
中元日观河镫
作者：弘历
朝代：清
体裁：七言律诗

山庄今岁中元度，便放河镫漾碧涟。漫论盂兰不遮阂，果然时节有因缘。一轮水月含天月，万朵金莲映玉莲。岩鹿未知为底事，闹馀惟喜静尤便。
中元日观法事
作者：弘历
朝代：清
体裁：古风

碧霄涌出银盘子，烟霏风漾清秋美。员峤河山图画开，壶天池榭琉璃里。今夕何夕乃中元，盂兰胜会梵吹繁。狮王法座七宝装，祗园优树千珠悬。谁撑宝筏中流处，闻有观音司其渡。人能如彼观音心，东土西天无来去。万点河灯照水明，无枝莲朵纷亭亭。疑是女夷惜秾艳，故放奇葩殿晚荣。星移月转催壶漏，桃笙高卧诗情逗。惟有秋蛩不解愁，阶除唧唧还依旧。
中元观河灯
作者：弘历
朝代：清

太液澄波镜面平，无边佳景此宵生。满湖星斗涵秋冷，万朵金莲彻夜明。逐浪惊鸥光影眩，随风贴苇往来轻。泛舟何用烧银烛，上下花房映月荣。
中夜
作者：弘历
朝代：清
体裁：五言律诗

中夜园林静，徘徊独散襟。漏声传阁上，蛩语咽墙阴。化理惭无术，忧怀转不禁。松梢一片月，照我为民心。
中山咏刘禹锡事·其一
作者：弘历
朝代：清
体裁：七言绝句

氏刘率欲祖中山，难辨靖王昭烈间。设曰王当祖新氏，附炎应重汗其颜。
中山咏刘禹锡事·其三
作者：弘历
朝代：清
体裁：七言绝句

改用连州易播州，本因裴度进佳谋。昌黎却志宗元美，谀墓之讥自有由。
中山咏刘禹锡事·其二
作者：弘历
朝代：清
体裁：七言绝句

陋室同乎陋巷宁，千秋阙里有仪刑。唐书若不读宋氏，几认连州果德馨。
中峰
作者：弘历
朝代：清
体裁：五言绝句

中峰如警句，秀拔独超群。却笑磨崖者，难为副此文。
中水行宫作
作者：弘历
朝代：清
体裁：七言律诗

朴宇新成憩懿躬，驻舆即可号行宫。郚乡鲁郡无殊水，汶北泗南此据中。麦颖菜花验农候，老扶幼挈觇民风。邻疆频有迎銮者，召见畴咨勤恤功。
中水行宫晚坐
作者：弘历
朝代：清
体裁：七言律诗

壁上夥粘辛卯诗，去时冀雨返优滋。今番岂异前番也，昨望仍增兹望之。念叶休徵惟益愧，心关农务那能怡。虽非五日堪十日，迫待却逾苏氏辞。
中河
作者：弘历
朝代：清

驻辇近中河，朱栏俯绿波。群歌漕运利，永赖圣漠多。继述夫何有，遵循敢更过。省方得知要，遑复论其他。
中河
作者：弘历
朝代：清
体裁：五言律诗

驻辇近中河，朱栏俯绿波。群歌漕运利，永赖圣谟多。继述夫何有，遵循敢更过。省方得知要，遑复论其他。
中秋
作者：弘历
朝代：清
体裁：七言律诗

中秋昨岁度皇州，今岁中秋塞景遒。且喜一天晴趁意，更看满魄月当头。照来野水都含镜，高处平斋可号楼。检校前年饶底事，饼瓜筵上眄军邮。
中秋侍皇太后宴
作者：弘历
朝代：清
体裁：七言律诗

岁岁时行奉大安，山庄庆节侍慈欢。光明遍照恒沙界，端正何须七宝攒。高下岩枫疑桂馥，友群野鹿共蟾看。底缘益觉中秋好，地迥楼台近广寒。
中秋即事
作者：弘历
朝代：清
体裁：七言律诗

兴州桂节常欣度，比似皇都致不同。尺五泬㵳喜天近，平分渊魄正秋中。吴仙修处叶全绿，周子爱时花尚红。物意人情多浃洽，祇馀翘盼蒇鸿功。
中秋即事
作者：弘历
朝代：清
体裁：五言排律

千秋逢令节，万岁奉慈宁。地迥光疑近，夕升轮欲停。丹枫未藏色，金桂正含馨。云雁鸣蟾曲，宵麋借兔形。岩关益寥朗，瀑水自清泠。明晓发蒐辔，羽林灿众星。
中秋即事
作者：弘历
朝代：清
体裁：五言律诗

巡狩岁为常，中秋避暑庄。介禧祝文母，庆节集藩王。高朗塞垣景，团圞宝月光。桂花阴属咏，得句亦天香。
中秋即事
作者：弘历
朝代：清
体裁：七言律诗

庆月真宜避暑庄，楼台高下朗寒光。一轮久照辉蓬阆，亿载如恒祝寿康。不遣絮云翳空宇，早扶蟾魄上东冈。野潭潋滟金波涌，何必平湖更忆杭。
中秋即事
作者：弘历
朝代：清
体裁：七言律诗

细雨终朝疏或繁，晚来开霁碧云鶱。王佥真有独工句，谢客曾无太失言。点缀大千增逸趣，光明全体露新痕。最怜万古歌吟夕，珍重姮娥此意存。
中秋即事
作者：弘历
朝代：清
体裁：七言律诗

铜台初下玉壶签，倾首长吟更仰瞻。轮到中秋无限满，兴惟此夕不期添。影依雉尾才衔阙，光袅麟毫乍入帘。伊古谁曾来月窟，纷传玉兔与银蟾。
中秋即景
作者：弘历
朝代：清
体裁：七言律诗

天龙应是谒蟾宫，竟日霏霏细雨濛。入夜擘云全体现，中秋佳节万方同。玉荞含泽黄塍外，金粟飘香碧海东。朗照遐思到西极，凯旋伫待奏肤功。
中秋即景
作者：弘历
朝代：清
体裁：七言律诗

岂誇朗朗与昭昭，大漠凄清天泬寥。万里阴晴同此夕，千秋吟赏逮今宵。繁弦急管声翻闹，毡室藤窗兴自饶。莫更翠峰升极顶，嫦娥那许便呼招。
中秋即景
作者：弘历
朝代：清
体裁：七言律诗

年年端正不须赊，亦岂称祥颂月华。鹤唳鹿呦自然乐，鳞游雁序那辞遐。底知塞苑胜禁苑，仍有荷花傍桂花。设曰人心己心度，谓他秋思在谁家。
中秋即景
作者：弘历
朝代：清
体裁：五言律诗

清光满塞川，霁景正澄鲜。地迥知天近，秋中庆月圆。饼瓜颁节赐，歌舞会宾筵。挂漏岁时纪，谁当补旧编。
中秋即景
作者：弘历
朝代：清
体裁：七言律诗

石梃边升端正轮，山庄秋节又从新。乐声喜有鹿声和，树影都成桂影匀。光曜遍含大千界，慈宁永奉万年巡。宫庭乐岂分中外，扈从那无望思人。
中秋即景
作者：弘历
朝代：清
体裁：七言律诗

碛风拂拂夜光流，满意冰轮见举头。此际素娥应耐冷，今年玉塞又信秋。无须对景翻思旧，不必临池更倚楼。极大圆中圆魄度，何曾痕迹著些留。
中秋即景
作者：弘历
朝代：清
体裁：七言律诗

雨后中秋碧字晴，同然万里古曾评。今年又喜值今夕，玉塞由来近玉京。市上人喧瓜饼会，岩间鹿和管弦声。对时底事增欢庆，绥屡欣逢万宝成。
中秋叠去岁韵
作者：弘历
朝代：清
体裁：七言律诗

归政春秋七弗赊，山庄度节似京华。回思筹笔劳除逆，兹幸销兵早靖遐。坂谷稔登塞上室，林枝都作月中花。百年休养人民鬯，静听笙歌万姓家。
中秋后一日启跸木兰行围之作
作者：弘历
朝代：清
体裁：七言律诗

夏仲来临秋仲行，八旬安养二旬程。如斯游目赏心处，却每较晴量雨怦。可忘习劳勤北幸，略欣报稔阅西成。据鞍数里易舆进，力不从心老则诚。
中秋后一日启跸木兰行围之作
作者：弘历
朝代：清
体裁：七言律诗

秋仲例蒐启跸应，有行必告候居兴。抚遐习武斯攸系，罢彼留兹特未能。溪溯石矶还木彴，农登西陇复东塍。午前税驾行宫近，摹帖因之暇几凭。
中秋后一日启跸木兰行围之作
作者：弘历
朝代：清
体裁：七言律诗

闰驻山庄饶一月，发旌仍复逮兹辰。老年益觉光阴速，往事徒怀悲乐频。羲象自强以不息，鲁论已克乃归仁。称文慢议违习武，近耄无端觉此亲。
中秋后二日万寿山昆明湖泛舟即景
作者：弘历
朝代：清
体裁：七言律诗

塞狝宜秋欲起程，得閒耐可泛昆明。晓蟾留似恋佳节，山霭蔚还幻薄晴。縠绉金风万顷叠，镜澄白露十分清。稻田蓄水资明岁，酌剂常筹虚与盈。
中秋夕
作者：弘历
朝代：清
体裁：五言律诗

玉塞广寒宫，人间迥不同。近天惟直北，出海便升东。盈手光堪掬，入怀情自通。轻云如解事，故与作朦胧。
中秋夕作
作者：弘历
朝代：清
体裁：五言律诗

雾收云尚在，傍晚散鱼鳞。恰自锤峰上，常谐胜地因。歌听广寒迥，节度塞山频。明月居然好，宁无望思人。
中秋夕即事
作者：弘历
朝代：清
体裁：七言律诗

赏节今秋未可行，修刑此日惕予情。饼瓜自是颁千帐，歌舞应教撤六英。蔽缺山峰倩高迥，复圆镜体仰光明。兢兢敢拟寻常视，兄姊何容较重轻。
中秋夕即景
作者：弘历
朝代：清
体裁：五言律诗

午热知有雨，宵晴特应时。中秋诚不负，上塞雅相宜。点缀云偏好，晦明峰益奇。天香盆桂放，即是广寒枝。
中秋夕即景
作者：弘历
朝代：清
体裁：七言律诗

塞天寥廓净纤雯，尺五广寒桂馥闻。胜地云山真地表，中秋风月正秋分。光流银汉澄无滓，轮挂锤峰迥出群。雅爱鹿鸣和弦管，隔年清赏越堪欣。
中秋夕对月漫成
作者：弘历
朝代：清
体裁：七言律诗

一日轻阴傍晚晴，锤峰轮上越光明。千年上塞谁为赏，此夕中秋特地荣。得不擘云全体现，雅宜入沼彻心晶。花瓜綵饼随时令，冷露何人绻旅情。
中秋夕走笔成什
作者：弘历
朝代：清
体裁：七言律诗

轻阴通晚忽开晴，月与中秋太有情。乍上锤峰犹隐现，旋临钧宇大光明。万家镫火今宵盛，小部笙歌旧例呈。如此清凉如此节，可能恝尔置吟评。
中秋夜作
作者：弘历
朝代：清
体裁：五言律诗

东冈出较迟，露立意何为。但是中秋月，那无即景诗。看从峰口吐，延得树头移。塞景清如此，秋思动者谁。
中秋夜再成三首·其一
作者：弘历
朝代：清
体裁：七言绝句

夕阳开霁叠鱼鳞，入夜全晴朗一轮。自是大千同见此，当前会者越精神。
中秋夜再成三首·其三
作者：弘历
朝代：清
体裁：七言绝句

雕瓜绘饼丽皇京，霁后都欣特地明。来日玉轮从度节，行宫旷望景犹清。
中秋夜再成三首·其二
作者：弘历
朝代：清
体裁：七言绝句

初思谢客言犹善，究觉王家义独宽。不信今宵风月下，请君举首一回看。
中秋夜对月
作者：弘历
朝代：清
体裁：五言律诗

崖巅升玉魄，流彩座中移。明是今宵甚，看尤边塞宜。桂香初想处，笳韵未终时。犹忆帏城外，秋思动者谁。
中秋夜晴
作者：弘历
朝代：清
体裁：七言律诗

只道姮娥太懒生，却欣今夜倍晶明。光涵朔塞浑无际，影照征人似有情。历历白榆银界迥，寥寥碧宇玉河横。擘云何用劳双手，云到中秋缬彩晴。
中秋帖子词七叠前韵·其一
作者：弘历
朝代：清
体裁：七言绝句

人自匆忙月自閒，谁能万虑一时删。韵翻七叠诗初度，却喜园林接寿山。
中秋帖子词七叠前韵·其三
作者：弘历
朝代：清
体裁：七言绝句

陡怀西北未归师，净洗长吟杜甫诗。瓜饼弦歌浑觉厌，清光独对照清池。
中秋帖子词七叠前韵·其二
作者：弘历
朝代：清
体裁：七言绝句

世界三千放大光，桂宵摛藻字应香。应潮为忆吴江浦，二釜能不足筥匡。
中秋帖子词七叠前韵·其四
作者：弘历
朝代：清
体裁：七言绝句

捲幔山河近水楼，嫦娥应道独宜秋。玉堂事动成佳话，染翰词臣共举头。
中秋帖子词九叠前韵·其一
作者：弘历
朝代：清
体裁：七言绝句

胜地良辰可放閒，携来诗稿自刊删。开编恰是中秋帖，即事重吟玉塞山。
中秋帖子词九叠前韵·其三
作者：弘历
朝代：清
体裁：七言绝句

洸洸犹有逐回师，获丑伫成奏凯诗。虽共儒臣赏佳节，廑怀遥在察汗池。
中秋帖子词九叠前韵·其二
作者：弘历
朝代：清
体裁：七言绝句

朗照宁分中外光，挥毫墨染桂花香。兴州景咏才四度，西极功成逮一匡。
中秋帖子词九叠前韵·其四
作者：弘历
朝代：清
体裁：七言绝句

欲招东魄上西楼，略觉山寒不碍秋。风月宜人赓九叠，光阴瞥眼忆从头。
中秋帖子词六叠旧作原韵·其一
作者：弘历
朝代：清
体裁：七言绝句

宫月虚教六载閒，今宵庆赏不宜删。扇鸾依旧开青琐，轮䨲分明上假山。
中秋帖子词六叠旧作原韵·其三
作者：弘历
朝代：清
体裁：七言绝句

一亩堪称地水师，影娥那可不赓诗。玉蟾此夜真端正，秋色皇州太液池。
中秋帖子词六叠旧作原韵·其二
作者：弘历
朝代：清
体裁：七言绝句

夜夜东瞻壁宿光，瑶阶恰好发天香。今年秋榜应多吉，辉映文昌六戴匡。
中秋帖子词六叠旧作原韵·其四
作者：弘历
朝代：清
体裁：七言绝句

何须结綵学高楼，甲乙评量沈宋秋。独共词臣作清赏，六番赓唱数从头。
中秋帖子词十叠前韵·其一
作者：弘历
朝代：清
体裁：七言绝句

创成帖子值几閒，九度吟情瞥眼删。今夕又逢清籞里，可孤宝月上屏山。
中秋帖子词十叠前韵·其三
作者：弘历
朝代：清
体裁：七言绝句

定功西域早班师，去岁真成吉兆诗。更值秋收多报稔，得教对月咏琳池。
中秋帖子词十叠前韵·其二
作者：弘历
朝代：清
体裁：七言绝句

槐市榆街历落光，皇州景物倍生香。桂华忙采蜂翻翅，黍熟新肥蟹张匡。
中秋帖子词十叠前韵·其四
作者：弘历
朝代：清
体裁：七言绝句

摛毫十度十登楼，霎阅人间二七秋。何似东坡飞逸兴，钱塘江上望潮头。
中秋日作
作者：弘历
朝代：清
体裁：七言律诗

万古中秋万古天，一番塞景一番鲜。祀仪原自如昨岁，庆节乍思阙两年。潦水已澄银镜印，锤峰初上玉轮圆。老当益壮励无逸，遂以诘朝启猎旃。
中秋日作
作者：弘历
朝代：清
体裁：七言律诗

今宵万里一阴晴，东望光依石挺生。祗以节逢七月闰，特教魄溢十分明。山容水态同欣照，鹤舞鹿鸣都助清。复九度应归政矣，人情若个免痴情。
中秋日作
作者：弘历
朝代：清
体裁：七言律诗

又值中秋微月魄，地平入不见蟾垣。维其常纵传古语，何不臧斯接两番。节庆例应彻歌舞，神歆祀合荐彝尊。今年简咏留篇幅，犹得山庄百首存。
中秋日作
作者：弘历
朝代：清
体裁：七言律诗

塞苑中秋两度违，依然圆魄发清辉。酉年此日收乌什，末岁今朝克勒围。敢谓诘戎绳祖烈，那重养志侍慈徽。每逢佳节思亲倍，句忆右丞泪暗挥。
中秋日作
作者：弘历
朝代：清
体裁：七言律诗

夏杪秋初两月馀，雨旸时叶实非虚。不惟齐左江右界，多报中丰上稔书。此际登场庆已定，诚然祈岁望为舒。以何偏滞凯音奏，目骋西南总惄如。
中秋日作
作者：弘历
朝代：清
体裁：七言律诗

天高风爽朗晶阳，傍晚东峰宝月光。庆节山庄合中外，好秋原穑报丰穰。鹿声呦似红牙管，鹤影舞胜霓羽裳。冷露庭前桂花湿，舆情颇念句传王。
中秋日作
作者：弘历
朝代：清
体裁：七言律诗

御园今岁饼筵度，分外宜人景物撩。甫过六星庆南极，恰临仲节侍东朝。碧云影向天边敛，丹桂香从月际飘。秋日本来胜春日，还思秋日让秋宵。
中秋日作
作者：弘历
朝代：清
体裁：七言律诗

散尽轻云天四垂，清辉万里庆同披。随时遇景聊成赏，旧日承欢有所思。酉岁戌年却孤此，亥秋子节又踰其。电光三载幻如是，桂魄七言咏可迟。
中秋日作
作者：弘历
朝代：清
体裁：七言律诗

早是灵台算法呈，时前节供例申诚。不书讵可若无事，月姊谓当同日兄。更过何妨喻君子，修刑兼以忆齐卿。须臾端正人皆仰，镜水屏山倍朗明。
中秋日作
作者：弘历
朝代：清
体裁：七言律诗

端正年年接寿日，山庄行庆不嫌频。惭躬待捷似乙卯，喜子承庥拜丙辰。若喜若惭自怜独，曰今曰古鲜同臻。晚升玉魄团圞照，瓜节宜晴谢惠申。
中秋日作
作者：弘历
朝代：清
体裁：七言律诗

细云阁雨历终朝，傍晚翳氛喜净消。万里阴晴同此日，十分圆满又今宵。平铺塞宇全无滓，朗烛锤峰不待招。林外鹿鸣才递过，讶疑何处玉人箫。
中秋日侍皇太后万善殿礼佛因游览瀛台诸胜·其一
作者：弘历
朝代：清
体裁：五言律诗

节到中秋好，波连太液虚。壶天涵月宇，佛地敞云居。色净参荷舫，香真坐桂疏。寿康无量寿，如是乐何如。
中秋日侍皇太后万善殿礼佛因游览瀛台诸胜·其三
作者：弘历
朝代：清
体裁：五言律诗

露白波逾澈，秋分景倍清。地仙来黻帔，天酒下蓬瀛。信可教春驻，无须待月明。结璘箫管急，云外一声声。
中秋日侍皇太后万善殿礼佛因游览瀛台诸胜·其二
作者：弘历
朝代：清
体裁：五言律诗

三山邻紫极，一水是瑶池。境合忘怀处，秋当旷览时。西成欣有象，四海乐无为。才得慈宁豫，流霞引寿卮。
中秋日侍皇太后宴
作者：弘历
朝代：清
体裁：五言排律

月到今宵满，秋当此日中。佳筵开虎帐，皓魄丽璇空。欢赏陪王母，关山入桂宫。舒华泠坂露，弄影荡林风。午夜蟾应冷，千年镜早砻。持将对慈寿，辉映一般同。
中秋日侍皇太后宴
作者：弘历
朝代：清
体裁：七言律诗

献寿东朝祝南极，承欢北塞拟西池。以天下养乐莫大，值秋月佳景更奇。动桂浮兰彼徒尔，庆霄绮节此为宜。由来家法贻千祀，松鹤延龄昔有诗。
中秋日侍皇太后宴
作者：弘历
朝代：清
体裁：七言律诗

纤云不惹绛河湾，万里原同朗照间。润满金盘临月裛，香飘丹桂向风攀。信知佳景邀慈豫，奚待仙方驻好颜。玉塞珠宫无近远，寿觞一例献南山。
中秋日侍皇太后宴
作者：弘历
朝代：清
体裁：五言律诗

野旷高秋净，天空素月光。汉悬蟾阁影，风送桂轮香。露宇宵方永，帷宫夕未凉。南山应有约，隔岁一称觞。
中秋日侍皇太后宴·其一
作者：弘历
朝代：清
体裁：五言律诗

中秋节自好，上塞景尤清。咫尺广寒界，依微仙乐声。雪开千嶂秀，风助一天晴。邀得慈颜喜，山灵与有荣。
中秋日侍皇太后宴·其二
作者：弘历
朝代：清
体裁：五言律诗

翠几堆花饼，鲜盘侑野麋。千秋最圆夜，五字又成时。北斗悬金幕，南山献桂卮。吴刚脩不到，轮外一枝枝。
中秋日即事
作者：弘历
朝代：清
体裁：七言律诗

兴州承德古今置，避暑山庄即御园。每岁于斯行庆典，明秋当乃度宫垣。前乎归政五年此，得否如期一意存。翰侣册呈历来什，展嫌频叠砌陈言。
中秋日即事
作者：弘历
朝代：清
体裁：七言律诗

夜雨悠扬昼快晴，润晅真是协西成。秋中雅合浴金魄，地迥应知近玉京。祖德鸿猷仰巍荡，慈龄燕喜祝虔诚。更欣洒道非增潦，例以明朝发猎旌。
中秋日即事
作者：弘历
朝代：清
体裁：七言律诗

大庆昨年居禁院，依常今岁驻山庭。奚妨题壁庚戌阙，重喜吟笺辛亥丁。天近五欣月轮朗，树惟万总桂花馨。便教四度当归政，仍拟来兹娱老龄。
中秋日即景
作者：弘历
朝代：清
体裁：七言律诗

雨过晴空爽气深，兴豪酬景一登临。自来都识团圞节，此际频增今昔心。宝月光生沧海上，金风香在桂花阴。宜秋帖子当年咏，旧绪含毫杳莫寻。
中秋日叠去岁韵
作者：弘历
朝代：清
体裁：七言律诗

去岁逢霖今日晴，人欣度节笑颜盈。中宵却乍甘膏霈，秋陇都资宿种耕。乾久心因劭农沃，兴佳什亦继题赓。云山胜地仰宸额，历以居诸纪载明。
中秋日叠去岁韵
作者：弘历
朝代：清
体裁：七言律诗

遇闰数时实增久，中秋吟句又仍频。�凶何事未擒首，企捷依然对此辰。欲罢不能大体念，惟期即蒇凯音臻。笙歌远听喧都市，庆节由他众志申。
中秋日夕月礼成述事
作者：弘历
朝代：清
体裁：七言律诗

仲秋节恰秋分值，平秩西成典忆频。中祀幸能行以遍，一心宁敢懈于寅。徒因戎诘疏亲诣，兹用八旬蒇六禋。乐奏保光成礼退，回瞻不尽意犹谆。
中秋日恭侍皇太后万善殿瞻礼随游瀛台诸胜敬成一律
作者：弘历
朝代：清
体裁：七言律诗

金风玉露共徘徊，为奉慈游特地来。璧月圆时瞻月相，壶天深处是天台。香飘桂子堆金粟，酒献南山作寿杯。无限欢欣随辇道，人间端的有蓬莱。
中秋日恭侍皇太后宴
作者：弘历
朝代：清
体裁：七言律诗

每临塞外宴中秋，今岁中秋喜帝州。桂树自饶霓羽界，荷花还数凤麟洲。晴和几日欣如愿，端正十分望举头。庆节延龄合行乐，纤阿似为此宵留。
中秋日有菊
作者：弘历
朝代：清
体裁：五言律诗

节候因逢闰，金英早冒霜。韵将兰并远，色与桂争黄。映月参差影，迎风清冷香。中秋先看菊，仿佛过重阳。
中秋日雨
作者：弘历
朝代：清
体裁：七言律诗

宜旸半月畅秋晴，优泽终朝逮尺盈。圃者都称菜资茂，农人更喜麦堪耕。底须抚景惜孤节，适可新吟接旧赓。入亥雨收云尽散，依然端正放光明。
中秋漫赋
作者：弘历
朝代：清
体裁：七言律诗

冰轮依旧照珠轩，素彩寒光净可扪。万里阴晴如有约，一天风露总无痕。关情最是团圞节，即景偏伤黯淡魂。急管繁弦同赏处，常年乐事不堪论。
中秋节作
作者：弘历
朝代：清
体裁：七言律诗

诞辰庆节每骈呈，深沐天禧虔感诚。玉塞蒙庥田告稔，仙庄锡惠岁常行。菁葱林树瞻桂色，酬答管弦听鹿声。乙卯中秋仍此度，奢华那肯顺舆情。
中秋节即事
作者：弘历
朝代：清
体裁：七言律诗

欣逢万宝庆西成，远自海隅近帝京。真悦懿颜对佳节，合陈绮宴惬群情。光联月宇䨲守影，响彻云璈鹿叶声。更胜去年今夕者，免于灯下盼红旌。
中秋节即景
作者：弘历
朝代：清
体裁：七言律诗

桃节才过瓜节连，璇闱福寿庆长绵。共欣穹宇中秋月，常近塞垣尺五天。蟾影巧看云影避，桂华初放露华鲜。颖川七字吟即景，强恕笑予或未然。
中秋节叠昨岁韵
作者：弘历
朝代：清
体裁：七言律诗

晚荷仍并桂花呈，昨岁诗怀符幸诚。虽曰排陈避繁节，那辞来贺示恩行。又临设席雕瓜日，不禁沿街卖饼声。魄影如流真是速，底迟捷报闷人情。
丰乐轩
作者：弘历
朝代：清
体裁：七言绝句

北村缀景有田园，学圃兼将学稼论。望矣因之号丰乐，诚然实不易由言。
丰乐轩
作者：弘历
朝代：清
体裁：古风

小轩题丰乐，久矣焕奎文。园中辟弄田，课量观耕耘。祈岁祝丰乐，丰乐岂易云。九州夥三农，胥愿登高囷。乐少忧实多，家法遵惟勤。
丰乐轩
作者：弘历
朝代：清
体裁：古风

昨秋各省丰者多，近始京畿达远省。况是弄田灌溉勤，自宜仓箱堆积整。十岁中鲜四五遇，丰则丰矣乐艰骋。缱彼胼手胝足民，虽亦逢稔称厚幸。官租私债仍当还，几曾温饱亲受领。敬体前题识农艰，惟有祈年志虔永。
丰乐轩口号
作者：弘历
朝代：清
体裁：七言绝句

向远开轩号丰乐，较晴量雨共三农。每来此便增惭愧，祇为十年九鲜逢。
丰乐镇
作者：弘历
朝代：清
体裁：古风

一桥接两堤，两省限一水。迎者既纷来，送者亦旋止。守臣有尔我，子心何彼此。周禆寰海内，孰非我赤子。中州乃初至，按辔咨民事。夹道老幼填，瞻就近尺咫。蠲租早颁诏，赐金每问齿。笑哗奚必禁，奔走纷未巳。其数无虑万，一一色含喜。嗟子有何德，子来乃尔尔。寒所衣者布，饥所食者米。比户日所需，直贵固其理。既庶而既富，曰教思所以。扰之爱亦害，循之顺匪弛。是处名丰乐，高廪庆亦有。顾名心倍欣，熙世无过是。伊洛周郑间，结揽从兹始。
丰台
作者：弘历
朝代：清
体裁：七言律诗

丰台仍是旧名呼，接畛连畦种植俱。点缀韶光宁可少，偷移天巧得曾无。幻开顷刻欺殷七，下策火攻学阿奴。日下南门精数典，谓当花事祝蕃庑。
丰台
作者：弘历
朝代：清
体裁：七言绝句

丰台最有江南趣，今岁江南趣不如。绿柳红桃三月半，景明恰值雨晴初。
丰台行
作者：弘历
朝代：清
体裁：古风

广甸�迤临丰台，丰台村景殊他哉。郭驼遗风杂树种，殷七妙术繁花开。花开树种今复古，村人世业如商贾。何不治田为农夫，惜矣恳植斯膏土。更思敷治在顺民，百万亿分斯一分。所失或多得或少，法令禁制徒纷纭。冬雪春霖今岁好，嫣红姹紫看夹道。黄筌画中五里行，李贺诗囊益不少。胜朝酬唱多雅人，饮酒挟技遨游频。百年来却鲜继者，亦足以见风俗淳。
丰台行
作者：弘历
朝代：清
体裁：古风

海子西，红门门外为丰台。溪村流水曲抱隈，引水种树村民皆。皇州百艺无不有，丰台花圃风流薮。南梅北杏温建兰，绿色牡丹大于斗。牡丹花王芍药婢，好恶异宜时尚尔。丰台芍药胜牡丹，花时狂走都人士。北门学士爱看花，吴中瘦沈张南华。当年侧帽游日下，绮词丽句争芳葩。清时韵事不可无，曲江倡和诗酒徒。番风花信自依旧，过者来者为谁乎。亸鞭蹀马春之半，荑萼才含未烂漫。亦不谬称敦朴禁养花，亦不逞欲珍奇誇锦灿，由来万事随民便。
丰泽园
作者：弘历
朝代：清
体裁：五言律诗

亭榭各标额，总名丰泽园。当年廑农圃，此日缅文言。适以习耕至，对斯古屋存。何当霈甘雨，生意揽前轩。
丰泽园
作者：弘历
朝代：清
体裁：七言律诗

园名丰泽建康熙，逮百春秋阅岁时。径入松扉沿柳岸，境连茅舍与筠篱。画图掩映都成趣，稼穑艰难尚克知。南望瀛台金碧灿，戒于彼乃劭于斯。
丰泽园
作者：弘历
朝代：清
体裁：五言律诗

学稼邻学圃，一园二者兼。重兹钦祖训，颙若为民占。昨岁幸邀眷，绥邦愿屡觇。虽然宁易致，惟是敬勤添。
丰泽园
作者：弘历
朝代：清
体裁：七言律诗

左艺蔬畦后弄田，园名丰泽缅尧年。新正淑气迎条鬯，万国春台愿美全。紫脱朱英非瑞应，人和岁稔冀祥骈。豳风图画天然绘，于耜时临意倍乾。
丰泽园
作者：弘历
朝代：清
体裁：五言律诗

此园皇祖创，学圃寓勤农。冬菜风障护，秋麰雪陇封。触观总淳朴，惬意可从容。南望瀛台丽，奢哉非所宗。
丰泽园
作者：弘历
朝代：清
体裁：七言律诗

油菜登场麦秀齐，弄田艺稻绿秧萋。迩来雨泽诚优矣，得共农民大慰兮。历览恰从鳞甸外，小停取便凤城西。略因清暇寻馀事，竹径松轩触绪题。
丰泽园
作者：弘历
朝代：清
体裁：五言律诗

轣辘冰床度，因临丰泽园。试耕还有待，问景略堪存。竹重琅玕节，麦培饼饵根。闾阎增富庶，未可禁人喧。
丰泽园
作者：弘历
朝代：清
体裁：五言律诗

镜面辗冰床，须臾驻岸旁。春园揽丰泽，农亩卜初祥。庭有松筠趣，筵多翰墨香。东郊将倳耜，物意递韶光。
丰泽园
作者：弘历
朝代：清
体裁：七言绝句

黍高稻下总登场，丰泽今秋实倍常。九穗双岐漫来献，四方普熟是真祥。
丰泽园叠去岁韵
作者：弘历
朝代：清
体裁：五言律诗

朴园放勋创，菜圃稻塍兼。敢不民为重，而惟岁是占。屡绥幸如愿，四釜乃连觇。保泰其难矣，庆同畏共添。
丰泽园嘉谷既穫命大学士九卿观之兼成近体八韵
作者：弘历
朝代：清
体裁：七言排律

较晴量雨一年中，家法廑农圣圣同。倬彼公田经舜步，钦兹本务对豳风。三春于是青箱播，九夏曾看玉穟芃。实好实坚欣始遇，维穈维芑类皆充。茎茎尺穗真希见，颗颗圆玑允化工。快目稍酬祈国志，因心敢懈凛渊衷。勤耕时溉兼逢岁，山左江南可遍丰。鹭序传观休进颂，先忧后乐事何穷。
丰泽园宴准噶尔夷使
作者：弘历
朝代：清
体裁：七言律诗

光春嘉宴液池头，广幕高张恺泽流。小部鱼龙陈角抵，远方玉帛逮渠搜。薄来厚往遵经训，戢武安边表大猷。瑞雪应时晴更好，午暾意似为人留。
丰泽园小憩
作者：弘历
朝代：清
体裁：五言律诗

朴斲先朝制，劭农今日同。若时真是泽，未穫敢言丰。惟此勤民计，无他廑我衷。晓凉复馀暇，暂憩瑞云丛。
丰泽园得句
作者：弘历
朝代：清
体裁：七言律诗

曲宴诸藩候已牌，晨间问景液池涯。最欣素积乔松顶，已有青回嫩草荄。菜町竹篱堪学圃，窗明几净拟萧斋。迎眸润意开韶月，丰泽今年兆实佳。
丰泽园演耕
作者：弘历
朝代：清
体裁：五言律诗

岁举何须习，由来为重农。圣人家法示，吉亥祭期逢。虽弄田惟敬，不衡亩自从。所希膏泽溥，寰宇兆崇墉。
丰泽园演耕
作者：弘历
朝代：清
体裁：五言排律

帝耤耕将举，苑卿甸早治。多因重稼穑，讵祗习威仪。沃壤南东矣，新犁往复之。鸟鸣春欲半，蠖屈土全滋。农父荷锄立，亲藩布种随。淰云欣有渰，膏泽被无私。每以试耕日，频思观礼时。豳郊宛在目，不必咏周诗。
丰泽园演耕
作者：弘历
朝代：清
体裁：七言律诗

耕耤前辰例演耕，无非民事廑躬行。仗排上苑春风丽，土润新犁时雨晴。种布从教付林监，耒陈不必命农卿。宪皇家法过周制，肯播伊予敢懈诚。
丰泽园演耕
作者：弘历
朝代：清
体裁：七言律诗

霁霭光烟向远低，演耕丰泽趯台西。今年却先春三月，前日欣沾雨一犁。缅想芳型农重也，仰承渥泽志钦兮。上林太液增新景，黛耜青箱凑好题。
丰泽园演耕·其一
作者：弘历
朝代：清
体裁：七言绝句

春暮西园届演耕，土膏动处物勾萌。勤农知稼承家法，谩拟惟循典故行。
丰泽园演耕·其三
作者：弘历
朝代：清
体裁：七言绝句

太液东风送画船，到来京兆奉丝鞭。盛仪略较农坛杀，汉典由来有弄田。
丰泽园演耕·其二
作者：弘历
朝代：清
体裁：七言绝句

夜雨虽微足浥尘，润含烟柳绿丝新。西山又见英英吐，优泽惟期近远匀。
丰泽园演耕·其四
作者：弘历
朝代：清
体裁：七言绝句

农衣农具错综陈，意在毋忘农苦辛。瞥眼回思成隔岁，昨年江国为观民。
丰泽园演耕作
作者：弘历
朝代：清
体裁：五言律诗

丰泽春犁习，良规圣考留。那忘随种日，忽作教耕秋。无逸聪听训，知艰慎率猷。陇头偶回顾，殊似服先畴。
丰泽园演耕作
作者：弘历
朝代：清
体裁：五言律诗

丰泽真丰泽，端因习礼临。垡无千亩远，润过一犁深。往岁逢曾罕，三农喜不禁。回思播种日，重穑教垂今。
丰泽园演耕作
作者：弘历
朝代：清
体裁：五言律诗

耕岂端资习，先皇肇重农。一般田器戒，三垡藉仪从。祈岁有虔志，毕功无惰容。旋当千亩莅，敬事敕司宗。
丰泽园演耕作
作者：弘历
朝代：清
体裁：古风

耕耤必演耕，重农勤一再。演者引以习，精义固有在。推返虽易事，思艰惟耜耒。诗咏来牟贻，书称土物爱。缅想卅年前，从行此承诲。
丰泽园演耕作
作者：弘历
朝代：清
体裁：五言律诗

藉礼行将举，弄田先习耕。仰窥垂制意，特寓重农情。金耜翻土润，青箱播谷精。林鸠偏入听，唤雨一声声。
丰泽园演耕毕憩春耦斋作
作者：弘历
朝代：清
体裁：七言律诗

演字曾无六经见，由来训习久沿讹。可因已罢数年阅，未得仍停此日过。实以劭农爰再举，亦堪摛藻事重哦。自彊不息传羲象，斯即一端切已多。
丰泽园演耕耤礼
作者：弘历
朝代：清
体裁：五言律诗

千亩将临耤，三推预习耕。脉膏方起动，节序过清明。礼以勤农重，诗因触念成。犹思终亩教，望岁倍关情。
丰泽园演耕耤礼
作者：弘历
朝代：清
体裁：五言排律

抚时维盎鬯，�土已滋融。举趾良辰合，习仪旧制同。嘉生分稌黍，公亩正南东。祗盼盈畴绿，何心夹岸红。率先循圣教，怀永切微衷。念彼服田者，艰哉一岁中。溺饥常在抱，勤勚敢辞躬。寤寐无他愿，祈天绥我丰。
丰泽园赐外藩小宴
作者：弘历
朝代：清
体裁：七言律诗

高张黄幕矞云垂，珀色流霞泛紫卮。我谓嘉宾漫矜式，群称属国奉威仪。零陵琯玉调双凤，少海骊珠灿九枝。行庆发祥同宴衎，一家中外保雍熙。
临力命帖偶题
作者：弘历
朝代：清
体裁：七言绝句

颜筋柳骨休云云，世将家鸡薄右军。而我更多会心处，事不师古匪攸闻。
临协办大学士尚书武毅谋勇公兆惠第酹酒
作者：弘历
朝代：清
体裁：五言律诗

重坎昔已济，百年今忽消。大星落昨夜，密席尚前朝。一痛嗟何及，千劳忆匪遥。恨无执手诀，城阙锁深宵。
临和亲王府第酹酒永言志痛
作者：弘历
朝代：清
体裁：七言律诗

视疾起居执手询，旋闻哀信达枫宸。维屏维翰有为恃，斯迈斯征无更亲。弱质儿孙怜汝背，高年妃母养予申。一朝丧弟兼贤辅，自顾何心庆六旬。
临大学士忠勇公傅恒第赐酹酒
作者：弘历
朝代：清
体裁：七言律诗

瘴徼方欣舆病回，侵寻辰尾顿增哀。鞠躬尽瘁诚已矣，临第写悲有是哉。千载不磨入南恨，半涂乃夺济川材。平生忠勇家声继，汝子吾儿定教培。
临大学士舒赫德第赐醉酒
作者：弘历
朝代：清
体裁：五言律诗

扈跸将襄事，中途忽永辞。失斯佐惜矣，属我命逢其。中外力宣久，丝纶心谨司。老臣渐凋丧，触绪总兴悲。
临孝贤皇后陵寝酹酒
作者：弘历
朝代：清
体裁：七言律诗

谒陵之便来临酹，设不来临太矫情。我亦百年过半百，君知生界本无生。庚回戊去诚倏尔，日夏夜冬有底争。扫却喜愁归静寄，盘山山色实相迎。
临故大学士傅恒墓赐奠
作者：弘历
朝代：清
体裁：七言律诗

佳城咫尺跸途傍，莅止因之酹桂浆。已历廿年资辅弼，又惊三载隔阴阳。先兹于汝应相恨，后此顾予转自伤。无忘昭陵虽有例，那教赐奠痛文皇。
临故大学士鄂尔泰第酹酒
作者：弘历
朝代：清
体裁：五言排律

青宫德义傅，黄阁股肱臣。永赖调元化，何期作古人。百僚失矩范，十载忆忠纯。适去空骑尾，悲来底忌辰。嘉猷人尽识，昆命我须遵。国有旌贤典，钦哉步后尘。
临文衡山仿倪迂小景即用其自题元韵
作者：弘历
朝代：清
体裁：七言律诗

消閒戏墨胜分茶，讵论倪黄各擅家。枫岸却如吟小杜，茅蔡雅称读南华。度侨诗意行幐草，映座生香佛钵花。古树几稍烟霭淡，晚来随分噪归鸦。
临清叹
作者：弘历
朝代：清
体裁：古风

临清傍运河，富庶甲齐郡。一旦遭贼燹，遂至不可问。白莲教始徐鸿儒，百馀年未尽根株。王伦倡乱寿张县，逆党蚁聚起一呼。萼延三县受其害，戕吏劫库驱无辜。遂据临清作巢穴，三犯新城未遂谋。爰发京兵速剿灭，重臣经事资嘉谟。四面会合同日进，游魂釜底奚逃诛。而何逆贼竟抗拒，无已火攻下策图。既剪羽翼彼力尽，翻自举火燔其躯。蒇事迅惟经六日，赵彦七月何延纡。贼蹂躏官军，攻富庶之地。焦土空赈蠲，招集敕大吏。午夜犹痛愚民穷，虽然吾惟引过责吾躬。
临清歌
作者：弘历
朝代：清
体裁：古风

御舟经临清，因作临清歌。迩曾金川拟淮蔡，�铲奚数斯么么。独惜闾阎遭燹乱，诚有劫数难容过。赈灾无待主爵尉，饥困原异潢池戈。县令失察更未密，一死稍得赎愆差。然犹赐恤宁从厚，谓烈则可忠则那。突如其来据要地，新城终未失嵯峨。礼不下庶避则可，颇有明理志弗磨。文武诸吏及士庶，尽节弗屈原堪嘉。莠民剪灭示国法，良民旌恤恩加宜。绿旗怯懦岂足恃，八旗选锐无须多。重臣习事命经理，夹河布置为周遮。滋事一月平六日，赵彦七月犹延俄。策马历历情形阅，万姓安堵迎肩摩。徒观铺户复如昔，是因三倍商贾罗。汪家大宅付灰烬，首逆以此为巢窠。此或居官欠良报，其后有识恩早加。率亦置之弗深咎，大义讵必常人诃。舟经因作临清歌，奚以致此惭如何。
临清舟次杂咏·其一
作者：弘历
朝代：清
体裁：七言绝句

南来一水贯城闉，北去三朝川路循。历遍山东五十闸，节宣深计缅前人。
临清舟次杂咏·其三
作者：弘历
朝代：清
体裁：七言绝句

卫水西来挟浊漳，汇川北注色微黄。更无关键资宣蓄，顺注乘流直进航。
临清舟次杂咏·其二
作者：弘历
朝代：清
体裁：七言绝句

板闸洪波泻吕梁，云缘蓄水灌溪塘。因思天下本无事，子美诗中道已详。
临清舟次杂咏·其四
作者：弘历
朝代：清
体裁：七言绝句

几度溯洄复溯游，通漕实藉古人谋。善经理自足输挽，冒险何须海运筹。
临湖榭
作者：弘历
朝代：清
体裁：古风

向南山榭曰临湖，几馀坐可眄具区。具区虽远见不远，意之到岂到之殊。东西洞度峙万劫，洞天奇语多半诬。香水溪实在眼底，越来由此曾倾吴。抚景吊古遣清暇，亦云逸兴遄飞俱。何来图近新筑葺，成事不说徒惭吾。成事不说徒惭吾，弗此欣夫转惧夫。
临湖榭
作者：弘历
朝代：清
体裁：古风

峰巅虚榭临太湖，太湖万顷胸中俱。东洞庭山正当槛，青螺一点镜面扶。廓然上下共澄澈，游与造物为清娱。吴颠越踬实蚁斗，水天千古宁差殊。少伯扁舟都藉藉，彼何人哉名利徒。
临湖榭
作者：弘历
朝代：清
体裁：古风

震泽三万六千顷，虚榭三间十笏宽。榭置泽上粒黍浮，泽延榭中片镜悬。游乎物外忘忧乐，东坡昔道皆可观。偶来灵岩驻春跸，几馀一凭临湖栏。气清天朗阳侯静，具区渺渺无微澜。洞庭西东列眉黛，芥纳须弥曾不难。灵威丈人纵可接，我心何暇求神仙。
临湖榭·其一
作者：弘历
朝代：清
体裁：七言绝句

寝阁西边更近南，廓然虚榭搆楹三。到来必此片时坐，心与太湖一片涵。
临湖榭·其二
作者：弘历
朝代：清
体裁：七言绝句

水天上下澄无尽，心目空明静有存。今古宁须徵故事，忘怀那更说忘言。
临湖榭咏古
作者：弘历
朝代：清
体裁：古风

灵岩轩阁率仍旧，临湖之榭敞且清。三间虽小纳空阔，复无松竹庭前横。太湖万顷挹襟袖，纵观意与天水并。馆娃池径迹俱在，奚如少伯乘桴征。乌喙共忧难共乐，子禽不去走狗烹。耕齐居陶又何谓，要之所止皆成名。
临王帖谩题
作者：弘历
朝代：清
体裁：七言绝句

龙跳虎卧徒言势，书中称圣诚无愧。仁者见之谓之仁，智者见之谓之智。
临白河
作者：弘历
朝代：清
体裁：古风

密云古雄郡，山川何壮哉。白河襟其右，圆流多洑洄。野花夹岸红，中泓镜影开。是时秋涨过，波声犹喧豗。岂能驾虹桥，临渡且徘徊。因知投鞭言，侈志祸之媒。骈舟作舆梁，横陈榆柳材。力作尔毋亟，匪为游观来。
临米芾烝徒帖偶成
作者：弘历
朝代：清
体裁：古风

烝徒无声颇自诩，便已高称如禁旅。尔时禁旅正恬熙，宿将曹高久莫睹。可勒贺兰岂易言，直是颠翁作颠语。
临米苏诗帖戏题
作者：弘历
朝代：清
体裁：五言绝句

米作诚颠耳，苏词差胜之。较于唐格律，中晚亦输其。
临芳墅
作者：弘历
朝代：清
体裁：七言绝句

义取对时将育物，候过叶绿与花红。分明羲画标微旨，一气贞元无始终。
临芳墅
作者：弘历
朝代：清
体裁：古风

别墅水之涯，清华复静美。团团榆槐阴，罗罗花药蕊。偶憩如久居，心恒不离此。不离此缘何，檐额揭妙旨。对时育物心，翥凤飞龙体。
临芳墅
作者：弘历
朝代：清
体裁：七言律诗

墅曰临芳额宝章，抚床坐每仰怀长。髫龄何致蒙铸冶，耄耋依然瞠望洋。古树双撑云作盖，水华一片锦为裳。昔年游月放舟处，久不为哉兴亦忘。
临芳墅
作者：弘历
朝代：清
体裁：七言律诗

虹桥源水向东流，别墅临芳据岸头。是日乘閒聊凭座，往时泛月此开舟。弗为之矣六年阅，可恝乎哉七字酬。满目亭亭君子卉，于斯数典那忘周。
临芳墅
作者：弘历
朝代：清
体裁：七言绝句

轩文题墅绎思长，面对秋荷绽满塘。端识圣人爱君子，宁从凡卉赏芬芳。
临芳墅
作者：弘历
朝代：清
体裁：五言律诗

面山兼面水，仁智乐兼斯。近沼风来爽，远峰阴上迟。过弦月渐朗，舣岸舫相随。待夕澄瀛泛，言看塞景奇。
临芳墅口号
作者：弘历
朝代：清
体裁：七言绝句

别墅萧閒碧水涯，中秋依旧有荷花。临芳设问为谁宅，应对濂溪周子家。
临芳墅得句
作者：弘历
朝代：清
体裁：五言律诗

出谷就平陆，临芳墅正临。试看君子德，敬仰圣人心。载月舟早罢，当秋笔偶吟。一朝复一夕，耄岁至寖寻。
临苏轼春帖子词因成是咏
作者：弘历
朝代：清
体裁：七言绝句

立春帖子进东坡，副本澄心写擘窠。谢傅欲题太极榜，献之不肯意云何。
临董其昌仿欧阳询草书千文率笔题后
作者：弘历
朝代：清
体裁：七言绝句

先后七年从太懒，旦朝一卷逊真勤。率更拓本春官笔，吾亦因之遣暇云。
临钟繇荐季直表因题
作者：弘历
朝代：清
体裁：七言绝句

戏鸿游鹤绝追寻，惜弃馀閒一背临。讵止楷模传汉隶，要嘉断断进贤心。
临门赐食得句
作者：弘历
朝代：清
体裁：七言律诗

岱高阜曲望符全，信宿津门驻跸便。愁自登舟缘渴雨，厌他祝帙闹喧天。扈来百辟应颁赐，遣谢陪臣命厕筵。虽听声歌心不怿，漫疑临乐底怦然。
主善堂
作者：弘历
朝代：清
体裁：七言绝句

主善由来非一端，要分勉强与心安。从人舍已已弗易，执两用中斯更难。
主善堂
作者：弘历
朝代：清
体裁：古风

五经易称首，善长首称乾。主善虽尹言，权舆实此焉。孟春即景临，体元愿勉旃。无为而有为，位育孰仔肩。会理希协一，克已尤其诠。
主善堂
作者：弘历
朝代：清
体裁：五言律诗

元者善之长，春为元始资。乘阳惟仲月，育物正斯时。培养慎萌蘖，施行体执规。羲经及商训，并切可兼思。
主善堂
作者：弘历
朝代：清
体裁：五言律诗

到处搆书堂，循名思义长。元斯首四德，善必有馀庆。试看春方孟，己欣物欲昌。清吟摅静会，笔砚适精良。
主善堂
作者：弘历
朝代：清
体裁：五言律诗

是处颜堂额，师资触目存。才闻心每喜，一恊意弥敦。阶草春先识，树禽静不喧。若云亲切句，即景在乾元。
主善堂
作者：弘历
朝代：清
体裁：古风

羲经著元长，商书训德师。即境可会心，况当春之时。克一惟其协，敕万惟其几。百物方昌昌，吾民讵熙熙。宴息于斯佳，挈矩多愧辞。
主善堂
作者：弘历
朝代：清
体裁：五言律诗

试问宜师者，端应主善为。与居宁过此，能择每思其。碧水阶前绕，青芜窗外披。乾元资大始，示我长人规。
主善堂小憩
作者：弘历
朝代：清
体裁：五言律诗

草笔与花菲，都为善者机。晓窗真可凭，夏扇不须挥。池阔游鱼托，梁深贺燕归。物知生意乐，我亦畅研几。
主善堂有会
作者：弘历
朝代：清
体裁：古风

人心欲有主，无主斯憧憧。主莫如主善，元为四德宗。试看彼三时，皆助春之工。即景月惟仲，万物和气中。吾民或向隅，则应愧于衷。大舜更大焉，愿师与人同。
主善堂言怀
作者：弘历
朝代：清
体裁：古风

少年之书堂，曾以乐善名。耋岁此溪堂，亦久主善称。乐主似各别，然总出乎情。乐则近有为，主实尚未形。未形与有为，本末原分明。学诣少及耋，等差于是呈。
主善斋
作者：弘历
朝代：清
体裁：五言律诗

书斋颜主善，仁祖昔年题。元善四序首，天工两语齐。亚盆梅已绽，拂牖柳将稊。底是对时句，惠孚莫漫稽。
主善斋
作者：弘历
朝代：清
体裁：五言律诗

善惟德实行，主善即常师。一本协于是，万殊达在兹。鸟能言有候，花解笑无知。观象羲经玩，乾元体正宜。
主善斋
作者：弘历
朝代：清
体裁：五言律诗

道德为虚位，善诚道德桢。刻当存此念，肫足感他情。是主非私主，无营而有营。东平称最乐，我亦久堂名。
丽瞩楼
作者：弘历
朝代：清
体裁：五言律诗

昔时丽瞩额，今觉失斟为。未免少年气，犹存悦目思。松泉胥至静，视听实相宜。于此忘筌对，安容侧艳辞。
丽瞩楼
作者：弘历
朝代：清
体裁：七言绝句

暗窦明亭成丽瞩，侧峰横岭总怡情。真佳试问今朝趣，好雨还欣值好晴。
丽瞩轩
作者：弘历
朝代：清
体裁：五言律诗

云轩玉峰顶，高每不常来。至必暂为憩，果然清足陪。一篇诗句就，几点漏声催。石砌柏拱把，流阴信迅哉。
丽瞩轩
作者：弘历
朝代：清
体裁：古风

山西小游豫，适兴应言旋。向东小岭登，轩构岭之巅。其名曰丽瞩，心境超清便。左右近而遥，顾盼一揽全。青青者麦町，新苗思雨湔。溶溶者稻田，水足迟种旃。农务廑恒虑，玩景其次焉。复降命轾舆，御园归午前。老尹有名喻，惬我心曰然。
丽瞩轩
作者：弘历
朝代：清
体裁：五言律诗

岁岁新秋节，山轩必一登。堪称迎凉处，为是最高层。弥野禾云茂，铺阶树影增。又将发行驾，东北数峰凭。
丽瞩轩
作者：弘历
朝代：清
体裁：古风

峰顶有疏轩，每来必成憩。为令肩舆者，炎天息劳弊。高处见弥远，蔚绿万顷蔽。颙祝设时若，又可绥丰继。丽瞩乃在兹，讵云山水意。
丽瞩轩
作者：弘历
朝代：清
体裁：五言律诗

常时最高处，登塔此为低。了识名何定，难言物与齐。将花藤引蔓，欲絮柳零稊。西岭堪缘降，阑干翠霭迷。
丽瞩轩
作者：弘历
朝代：清
体裁：五言律诗

玉泉最高处，趁爽一登来。几暇崇情托，清秋丽瞩开。黍华弥绣甸，桂粟吐瑶台。古北凭窗近，行将猎骑催。
丽瞩轩
作者：弘历
朝代：清
体裁：七言律诗

虚窗面面听松涛，峰顶开轩㩀最高。碧涧深潭常在望，春风秋月总宜遭。每因物表延遥寄，似与天游得静陶。一岁不过三两至，攀跻率虑众人劳。
丽瞩轩
作者：弘历
朝代：清
体裁：古风

风日既清和，更因几有暇。路便至山岭，西上而东下。岭之略低处，亩平有轩榭。丽瞩旧所额，林泉俯初夏。清和正副名，骋望参元化。最欣且惕者，满目蔚嘉稼。
丽瞩轩
作者：弘历
朝代：清
体裁：七言律诗

高处山轩俯畅佳，年来秋令快登皆。别峰云敛平临牖，诡石柏生直到阶。万顷欣看禾黍茂，三时幸值雨旸谐。壁间题句新邻旧，历历堪凭祈岁怀。
丽瞩轩作
作者：弘历
朝代：清
体裁：古风

穹塔适才登，岧峣切清汉。此向最高处，较乃不及半。因悟无止境，理趣实一贯。丽瞩真丽瞩，绿云蔚陇畔。斯信衣食源，宁惟耳目玩。
丽瞩轩小憩
作者：弘历
朝代：清
体裁：七言律诗

玉泉山此稍平处，攀陟已称登最高。岂以凭舆一已逸，而忘跋巘众人劳。及臻少坐俾休息，延望盈眸启兴豪。岩阁倚晴呈石俯，东升西降例前遭。
丽瞩轩小憩·其一
作者：弘历
朝代：清
体裁：七言绝句

七层穹塔自攀跻，登罢聊来小憩兮。此亦玉峰最高处，堵波相较又为低。
丽瞩轩小憩·其三
作者：弘历
朝代：清
体裁：七言绝句

秋晓登临似去年，清河遥见石槽连。驾言巡狩仍由此，已觉先期兴勃然。
丽瞩轩小憩·其二
作者：弘历
朝代：清
体裁：七言绝句

法轮回望白云中，一听风铃万虑空。过雨山枫迷径绿，入秋岩卉耐时红。
丽瞩轩小憩·其四
作者：弘历
朝代：清
体裁：七言绝句

云窗四面纵观宜，绣壤回青宝露滋。半岁一来片刻去，高轩笑我是何为。
丽瞩轩得句
作者：弘历
朝代：清
体裁：七言律诗

翠微积素未成泥，济胜端因揽胜跻。已觉发生动机括，且从澹泊识端倪。几方溪町银铺遍，一坐云峰玉染低。行乐新年真不负，持盈益励咏凫鹥。
丽瞩轩骋望
作者：弘历
朝代：清
体裁：古风

云轩结宇枕崇椒，天风谡谡鸣松涛。高秋丽瞩真丽瞩，黍町稻陇芃青郊。匡床点笔一摘句，亦令仆役聊逍遥。登山挥汗到山喜，故知得逸恒于劳。
举千叟宴于皇极殿礼成联句用柏梁体
作者：弘历
朝代：清
体裁：古风

归政称叟开耆筵，欢承膝下豫倍虔。恩复旧封笃宗贤，惇叙早列宿卫边。乾清再饫今三焉，龙光最近潢源仙。尧尊叨宴渥遇骈，摹天绘日罗丹铅。兹纪盛事一纪编，辟雍讲学璧水涟。储贰鉴视姬朱缘，等百世王肃豆笾。虎神花准杂咏笺，畿南河北廑惠鲜。吉帛不侈瑞应宣，寅禋备幄介丘圜。开国方略金石镌，观乡王道若易然。九十抑戒本仁弦，文阶武阶平无偏。俸停糈赐禄代田，分年合试经笥便。全谱三百入宫悬，书重校溯津源渊。哈萨左右并使軿，封暹罗斛价谢遄。惠临昌平鉴鼎迁，双俘台海静蚳蝝。掸国悔罪关叩滇，春省耕莅析木壖。荆江浪帖蛟鼍眠，纶扉重禄领班联。念旧世赏除世愆，知天字小宁朱䳒。廓喀顶经心有悛，耄亲帝耤劝陌阡。新疆麦丰村落阗，运河行水大智专。削传夺谥斧钺权，八徵篆宝庆敷天。论抒四得精微研，南交躬觐戴恩还。越裳入贡古操传，昌文石鼓排岐畋。国书佛语义贯穿，五题首咏畴福连。禹谟尧典论且诠，家教幼龄妙引弦。金堤内外戒纠缠，晒池均亩归条鞭。两庑经石堂奎躔，五说造化归陶甄。台怀六诣恩波湲，七叶七家应瓞绵。阳布詟吁过予湔，诚格时雨沛垄㽭。放百十万水衡钱，歉毋屯膏吏毋捐。金奔巴定三身禅，十全说玉刻金填。志凯陋明本兵孱，�咭喇来大瀛船。仁风涤暑系圄怜，八四启銮御辔鞯。石口柳青欢盈廛，南苑阅本三法平。三除秋漕艘弗牵，夏税积逋泽都蠲。重蚕典祀苑窳媊，亲亲弈叶蕃兰荃。荷兰远使恭�拳，皇帝王师报治筌。释菜优广弟子员，台戍量移宥罪颛。武功赢十苗敢儇，功隆德盛治体乾。环转庆周六甲旋，自初御宇升祥烟。密缄癸已志定先，格于艺祖鉴上元。天下得人仁乃全，驾耆轶沩姒莫肩。唐宋三朝矧戋戋，建储颁朔豫吉涓。期颐举典请益坚，谦却尊号勒球璿。乾隆嘉庆偕万年，九府权行地流泉。大廷授宝付垓埏，归政训政世涧瀍。越四日恩宴篯佺，廿载涂裘构栴楩。初御皇极开兰櫋，金钟发声和气扇。至再至三千复千，四国陪价附冠蝉。礼乐赐赉前典沿，称万岁觞黼座前。以天下养五福延，例溯翰苑句殿篇。
久不作蝇头兹题夷齐庙四景于自写卷中以限于画境遂勉为之辄成此律
作者：弘历
朝代：清
体裁：七言律诗

二老圣之清者处，为图题句置斋中。重来抚卷心难恝，便以拈毫意有融。促就八叉原则惯，閒寻四景本相同。蝇头作不资眼镜，似胜据鞍矍铄翁。
久任
作者：弘历
朝代：清
体裁：古风

治官在久任，内外胥重兹。内欲部务练，外欲民情知。旋莅而旋迁，政那周详为。名言虽如是，或艰需次迟。十年非太久，不调已含悲。用人所以难，君责其何辞。一利有一弊，近事试言之。直督方与周，胥久任弗移。属员皆素董，未免姑息随。方以幸未露，周则显庇滋。不得不抵罪，虽惜难宽斯。然更以自警，在位亦久兮。能无以久懈，能无以熟嘻。能无以悉忽，能无以繁遗。诸臣皆所进，或亦假藉施。责人忘责已，讵曰公无私。
久闻
作者：弘历
朝代：清
体裁：古风

久闻黄河尾渐淤，审然民瘼亟宜虑。去岁春月阅永定，骑墙行水吁可惧。不啻尾淤河半淤，夏霖堤溃果旁骛。泛滥空怀瓠子歌，至今未涸怜沮洳。尔时南望增戚忧，未识金堤何以护。兹来两度剪黄流，水由地中直东注。回斡奔腾势雄放，云梯达海须更赴。盛涨云或时拍岸，要亦归川得其故。人言纷纭难尽信，解疑要在目亲睹。因思永定原无尾，不疏则淤理所固。九曲源从天上来，宋元以后夺淮据。齐驱赴壑有归墟，苇荡宽深延套巨。迥异浑流善变更，去岁过忧今始悟。
乌什城酋长霍集斯伯克携回众献城降诗以纪事
作者：弘历
朝代：清
体裁：七言律诗

执渠早是被恩荣，畏逼迁随尚近情。识顺料伊将倒戟，剪凶匪我愿佳兵。申明眛雉霜严令，叠见牵羊肉袒迎。天祐人归逮底绩，越因兢业凛亏盈。
乌什战图补咏六首 其一 闻变
作者：弘历
朝代：清
体裁：七言律诗

南巡三月返春舟，六百飞传计里邮。展视乃知乌什变，报来始自阿苏投。轻徭本是常施惠，倡乱何当彼取尤。师驻伊犁定赴援，重臣宣命察因由。
乌什战图补咏六首 其三 献谍
作者：弘历
朝代：清
体裁：七言律诗

游牧东西勃律连，不同回部列氓编。负城既叛赖黑木，间道潜通安集延。布鲁适居路径过，驹支蓦遇计擒全。扪都解送喀什噶，外域输忠意实虔。
乌什战图补咏六首 其二 师援
作者：弘历
朝代：清
体裁：七言律诗

勋戚伊犁董重兵，早年回部得威名。变闻遂率雄师援，途远仍教兼驿行。可笑无能还妒阻，幸因未听遂遄征。逆回始相仓皇守，壁垒新知纪律明。
乌什战图补咏六首 其五 攻坚
作者：弘历
朝代：清
体裁：七言律诗

罪不容诛贼自知，求生舍死死相持。诱来平野骑弗进，仰薄高峰铳竞施。督以冲坚诚亦易，谕令郑重故因迟。云梯竖即登城堞，早使游魂釜底驰。
乌什战图补咏六首 其六 城复
作者：弘历
朝代：清
体裁：七言律诗

斧螗锋猬势将成，将恐多伤退我兵。高垒深壕奚逭命，析骸易子苟延生。倒戈缚就无完卵，舆榇献来逮破城。教写阵图旌众勇，定功惟是凛虚盈。
乌什战图补咏六首 其四 悉故
作者：弘历
朝代：清
体裁：七言律诗

巴布敦辞实可凭，周咨我众又堪徵。哥舒翰既少恩甚，李大宜还耽乐仍。一死馀辜真尚有，两驽覂驾愧惟增。可同效节加优恤，用戒将来示创惩。
乌沙尔器
作者：弘历
朝代：清
体裁：五言律诗

前日全绿叶，今朝红果垂。木难羞错落，火齐顿然疑。夏后庭松侧，塞中天竺奇。秋光剧满眼，不肯让惟时。
乌沙尔器
作者：弘历
朝代：清
体裁：七言绝句

珊瑚珠衬绿琼叶，是实非花花不如。未入嵇含閒检校，塞山太古自全初。
乌沙尔器二首用回环韵体·其一
作者：弘历
朝代：清
体裁：七言绝句

朝来秋日又秋风，特地秋光玉塞中。底觉阶前太分晓，乌沙尔器一枝红。
乌沙尔器二首用回环韵体·其二
作者：弘历
朝代：清
体裁：七言绝句

昨穗含青今缀红，信饶梧叶落庭中。爱他千古依龙塞，不入离骚与国风。
乌沙尔器树名生塞外秋结红果一枝累累千百颗见广群芳谱·其一
作者：弘历
朝代：清
体裁：七言绝句

红子垂垂绿叶飘，岩关一线限春翘。女夷赋物饶神解，塞外奇蕤映绮寮。
乌沙尔器树名生塞外秋结红果一枝累累千百颗见广群芳谱·其三
作者：弘历
朝代：清
体裁：七言绝句

珊瑚为实玉为叶，艳发秋风也自豪。不向广群芳谱检，只疑天竺与樱桃。
乌沙尔器树名生塞外秋结红果一枝累累千百颗见广群芳谱·其二
作者：弘历
朝代：清
体裁：七言绝句

是果皆花自作林，珠囊错落翠阴森。笑他移植郭驼拙，只许行宫伴倚吟。
乐善园
作者：弘历
朝代：清
体裁：五言律诗

别业临芳岸，消閒泊绿舟。雨馀林翠重，风暖鸟音稠。斋柳珠光缀，阶花麝气浮。陈王留故迹，题壁合应刘。
乐善园
作者：弘历
朝代：清
体裁：古风

别业枕长河，天然具丘壑。积雪淡无痕，韶春欣有脚。岩谷耐幽寻，池馆足清托。芜向阳铺茵，梅不烘舒萼。发生咸善机，吾心契真乐。
乐善园
作者：弘历
朝代：清
体裁：七言绝句

堤旁旧识有溪园，水木清华碧荫轩。祇以题名才两字，优于天下子舆言。
乐善园
作者：弘历
朝代：清
体裁：古风

柳岸维兰舟，沼园阅藻景。林深鸟藏声，花繁蝶留影。水木入画幽，琴书延趣永。讵惟耳目新，亦因机虑静。少坐便命驾，寓意还堪省。
乐善园
作者：弘历
朝代：清
体裁：五言律诗

沼园一水通，书屋碧云丛。秀色形容表，清晖揽结中。莺声隐柳绿，蝶翅逐花红。汉史留芳躅，临风思不穷。
乐善园
作者：弘历
朝代：清
体裁：古风

溶溶新水初胜舟，碧川寒峭袭轻裘。甓社菱丝正相若，忽忆南巡成昔游。沼园咫尺聊停憩，泉石閒饶濠濮意。轻茵已是春工夫，乔木全成诗景致。小徘徊旋命兰舆，高阁庋置方披书。个中每觉玩不尽，佳处常留兴有馀。
乐善园
作者：弘历
朝代：清
体裁：古风

精蓝略领伊蒲味，顺水进船真快意。芳园岸侧可径孤，绿天深处聊成憩。小憩清华水木轩，当年康邸馀颓垣。稍加脩葺复旧观，东平乐善名犹存。善之量诚殊大小，乐所被应有多少。何人可无乐善心，讵止焘黄苴白道。顾名思义我尤殷，安得天下皆善人。优游无事风俗醇，四时不忒歌恒春。
乐善园
作者：弘历
朝代：清
体裁：古风

维舟傍柳岸，散步游溪园。顾名思元善，所乐应斯存。长人胥宜体，讵止东平藩。花木亦盈庭，琴书亦陈轩。玩象足悦心，宁在摛词繁。
乐善园
作者：弘历
朝代：清
体裁：古风

维舟憩沼园，寻径得书屋。晓烟泮初霁，春林净新沐。入窗岚翠蒸，侵阶花气馥。翘心既以慰，乐志聊因淑。架上有芸编，乘閒一披读。
乐善园六韵
作者：弘历
朝代：清
体裁：五言排律

路便一舟通，教停憩沼宫。新声闻蟋蟀，秋色在梧桐。细雨霏还止，衰荷白间红。凭轩欣飒景，开牖受西风。鉴古心常惕，忘机境亦融。名园才两字，万理蕴无穷。
乐善园小憩
作者：弘历
朝代：清
体裁：五言律诗

长河进轻舫，上水略成迟。沼墅宛然在，夏凉小憩之。径何妨草蔓，窗或有蛛垂。野趣宜清赏，因题五字诗。
乐善园小憩
作者：弘历
朝代：清
体裁：五言律诗

閒园依水次，舟便一相过。隔岁松篁别，当春烟景和。古书结好友，时鸟解清歌。杜集相衡较，南塘定若何。
乐安和有会乐安和近于逸而非逸临斋有会书以自警
作者：弘历
朝代：清
体裁：五言律诗

安和予所乐，处处率名之。愿以公天下，宁因图已私。民康先吏察，食足切年宜。无逸乃能逸，有为非漫为。
乐寿堂
作者：弘历
朝代：清
体裁：五言律诗

为堂山水间，乐寿久名颜。静协仁之趣，动惟知者闲。好花开扣砌，密叶锁林关。思义扩充愿，同然企宇寰。
乐寿堂
作者：弘历
朝代：清
体裁：五言律诗

乐寿乐何如，年几望待诸。愿奢因有此，恩锡祗颙予。乾惕身犹健，敬勤志敢疏。两廊排石榻，惭愧岂称书。
乐寿堂
作者：弘历
朝代：清
体裁：五言律诗

名义述夫子，堂成亦久兮。近缘披旧迹，乃识有前题。砌草绿将染，窗曦红渐低。兼因额宁寿，廿岁处犹徯。
乐寿堂
作者：弘历
朝代：清
体裁：五言律诗

山水智仁德，春秋乐寿堂。题名标有志，游息励无荒。窗罨烟云态，座围翰墨香。少停旋命驾，自哂为谁忙。
乐寿堂
作者：弘历
朝代：清
体裁：古风

山水知仁德，知乐仁者寿。沧池镜呈前，层峰屏峙后。是为合撰处，循名实诚副。于堂斯已当，于德我何有。所以抱歉多，常恐相孤负。
乐寿堂
作者：弘历
朝代：清
体裁：五言律诗

山翠水波鲜，高堂燕喜便。诚堪乐永日，益祝寿如川。花缬欲开锦，鸟调不操弦。安舆扶小步，胜赏更迎前。
乐寿堂
作者：弘历
朝代：清
体裁：五言律诗

是处足山水，题名寓知仁。芳菲正春暮，宴赏奉慈亲。过雨气增润，无风波不沦。愿言千万载，乐寿答昌辰。
乐寿堂
作者：弘历
朝代：清
体裁：五言律诗

智乐仁斯寿，名堂本有由。不期契南宋，恰可额涂裘。勤政今犹勖，引年此豫谋。如诚副兹愿，馀外更何求。
乐寿堂
作者：弘历
朝代：清
体裁：七言律诗

湛露歌馀报已牌，名山延赏寄澄怀。钧陶锦绣化工鬯，松竹笙簧仙籁谐。弃暇静缘仍翰墨，勾萌生意到根荄。凭窗别有慰心处，荟蔚西山势又佳。
乐寿堂
作者：弘历
朝代：清
体裁：五言律诗

知乐仁者寿，佳名会一堂。兼容山水趣，足养性情良。綵胜春光丽，萝图物意昌。都将祝慈豫，福履永绵长。
乐寿堂
作者：弘历
朝代：清
体裁：七言律诗

背山面水有书堂，责实循名趣每长。知者乐兼仁者寿，月真庆值雪真祥。无妨蓄眼芳菲待，耐可娱情翰墨香。节事未临几务简，冲融佳处小徜徉。
乐寿堂
作者：弘历
朝代：清
体裁：五言律诗

镜水屏山地，寿仁乐知堂。新年问俶景，一雪报真祥。庭积玉是湿，树生花不香。三清漫烹茗，早沃渴心肠。
乐寿堂
作者：弘历
朝代：清
体裁：五言律诗

面水乐宗知，背山寿体仁。无多数月别，又是一年春。流景云何速，韶光已向新。建炎名偶似，希事不希人。
乐寿堂作
作者：弘历
朝代：清
体裁：七言律诗

向曾计日拟居旃，兹却养心座未迁。归政依然此训政，已便兼亦欲人便。忽教改观今乎昔，信弗让时岁与年。张子西铭语诚达，懒重摛藻纪吟笺。
乐寿堂六韵
作者：弘历
朝代：清
体裁：五言排律

耸峙千峰护，虚明万顷开。精神山水萃，义理知仁该。择向朴堂建，乘閒清跸来。乐惟以天下，寿愿共春台。霁月光风会，江毫宣砚陪。翘思茅土约，抱愧敢嬉哉。
乐寿堂即目
作者：弘历
朝代：清
体裁：七言律诗

昆明未泮雪初松，揩濯菱花朗鉴容。不碍寒光披料峭，已欣韶令报和雍。脆芳杂植瓶头朵，新绿聊迟屋背峰。只有勺园一片石，宜人常逻紫芙蓉。
乐寿堂得句
作者：弘历
朝代：清
体裁：七言律诗

望蟾阁下放烟航，径渡山阳乐寿堂。翠柏树惟标古色，碧桃花却恋春光。四围悦目皆仁智，一晌会心有缥缃。得句便教移步辇，所无逸不为游忙。
乐寿堂有咏
作者：弘历
朝代：清
体裁：五言律诗

取名山水趣，谁识建炎同。因待倦勤岁，移题宁寿宫。为时虽尚远，所愿几无空。以去观来者，其期已过中。
乐寿堂用丙申旧作韵
作者：弘历
朝代：清
体裁：七言律诗

丙申预作菟裘计，堂拟绍兴早勒铭。日往月来忽廿岁，居今归政得耆龄。付忧与子讵忘付，宁寿斯身敢即宁。惇史百王相较量，独承厚眷赖苍灵。
乐山书屋
作者：弘历
朝代：清
体裁：五言律诗

书院回溪上，当年赐额颜。宸章历三代，真画纳千山。乐可占仁德，游惟值政閒。那无会心处，家法在斯间。
乐山书院
作者：弘历
朝代：清
体裁：七言绝句

乐山意岂在山也，当日趋庭景逼真。问礼问诗都且置，为君缅示止于仁。
乐山书院
作者：弘历
朝代：清
体裁：五言律诗

书斋悬赐额，每至仰奎光。窗纳峰还岭，画过倪与黄。朝烟才欲泮，秋树未全苍。仁者乐山趣，体仁垂训长。
乐山书院
作者：弘历
朝代：清
体裁：五言律诗

书院依然在，乐山题柍桭。放勋亲赐额，尼父昔诠仁。雨后峰姿濯，风前林态皴。偶凭堪体验，欲去且逡巡。
乐山书院
作者：弘历
朝代：清
体裁：古风

书院对碧山，乐山因锡名。虽取论语意，仰窥或异情。儒者乐在已，王者乐在氓。仁量殊小大，垂训永以精。
乐山书院
作者：弘历
朝代：清
体裁：古风

书院皇考成，额名皇祖赐。孙臣今日来，敢懈继绳志。尔时多伯叔，问谁能此类。以此益勉旃，恐负心传意。为君止于仁，乐山仁之事。
乐山书院
作者：弘历
朝代：清
体裁：五言律诗

圣藻三朝仰，乐山意寓仁。长年偏忆旧，六载看从新。触目堪淑已，知方在爱民。晴佳雨亦可，侥倖近依旬。
乐山书院
作者：弘历
朝代：清
体裁：五言律诗

旧迹园林在，承欢事可稽。当时曾赐额，此日重瞻题。最惬仁之乐，从知静者倪。问堂成久近，年与我同齐。
乐山书院
作者：弘历
朝代：清
体裁：五言律诗

重来书院坐，两字乐山标。每睹尧文丽，便思孔语昭。圣功明以示，王道岂其遥。钻仰夫谁事，末由徒自焦。
乐山书院
作者：弘历
朝代：清
体裁：五言律诗

阶前渌溪绕，窗外好山罗。书院历年古，几閒此日过。乐思仁者静，修拟石之磨。不必缥缃展，幽研资益多。
乐山书院
作者：弘历
朝代：清
体裁：五言律诗

额是尧年赐，堂犹舜日临。乐山仁者静，自昔训于今。凉籁下乔树，晴光荡远岑。片时鸣跸返，无那欲留心。
乐山书院口号
作者：弘历
朝代：清
体裁：七言绝句

书院坐来年八旬，芸编翻手祇如新。奎文单举乐山字，体贴为人重在仁。
乐山书院口号
作者：弘历
朝代：清
体裁：七言绝句

既沾时雨爱新晴，邸籞来游一畅情。前沼依然水半涸，乐山今日不孤名。
乐山书院志愧
作者：弘历
朝代：清
体裁：古风

乐山仁者事，即境堪思理。理趣与境合，斯非玩物矣。况乎为人君，必有所应止。而物未尽熙，则当愧抱已。圣言与祖训，不约同申旨。五言志此游，宁渠游山耳。
乐山书院有会
作者：弘历
朝代：清
体裁：七言律诗

勋华家法喜临池，题额于斯因惠之。即景乐山惟趣永，寓言爱物要仁施。孰非训也今犹昔，岂外复哉克以为。字里行间皆至道，尊闻仍贵在行知。
乐性斋
作者：弘历
朝代：清
体裁：古风

万物皆具性，惟人最灵矣。近乃性斯率，远或情所使。返远而合近，得乐性无比。固亦匪外来，其目戒非礼。颜斋当铭盘，永言玩厥旨。
乐性斋
作者：弘历
朝代：清
体裁：古风

乐者悦之义，性者心之统。曰心统性情，吾谓失轻重。天命之为性，岂为心所用。礼义之悦心，孟云刍豢供。是即率性方，其乐油然中。讵其在玩物，属属而洞洞。
乐性斋
作者：弘历
朝代：清
体裁：古风

命天性相近，感物情斯远。乐性即乐天，牵情逐物损。寻乐岂在外，孔颜示大本。曰克己复礼，怡然志乃满。讵云景致佳，足以供优偃。
乐性斋
作者：弘历
朝代：清
体裁：古风

孟子道性善，性善斯可乐。养之不以正，善亦恐成恶。悦心在理义，怡情讵丘壑。惟贵返身诚，毋致外物索。敬业幼所识，即景述其略。
乐性斋
作者：弘历
朝代：清
体裁：古风

性既无不善，斯即无不乐。情或循嗜欲，匪善斯为恶。杂虑由是生，乐鲜忧常灼。应知非性罪，恣情以致错。如水之过颡，乃因乎抟跃。复性则乐存，慎哉思所托。
乐性斋
作者：弘历
朝代：清
体裁：七言绝句

性相近也习相远，乐则陶然憧则纷。寄语欲寻孔颜者，危微之际慎须分。
乐性斋口号
作者：弘历
朝代：清
体裁：七言绝句

性惟有善初无恶，此语尝闻乎子舆。设使乐之弗以正，其流不可不防诸。
乐性斋口号
作者：弘历
朝代：清
体裁：七言绝句

所乐犹非性所存，宣尼性近有微言。如于声色寻娱乐，正是沿流失本源。
乐性斋口号
作者：弘历
朝代：清
体裁：七言绝句

量雨较晴勤望岁，性予所廑在元元。即今正复希膏泽，乐岂不佳不易言。
乐性斋有会
作者：弘历
朝代：清
体裁：古风

性固难言之，而胥不离性。讵祇人与物，草木各有定。无知顺其常，有知具将迎。则返失厥初，是在养以正。养正斯可乐，谓道率天命。设徇耳目娱，情私乐招病。
乐成阁
作者：弘历
朝代：清
体裁：五言律诗

乐成真乐成，如坻复如京。纳稼千村喜，输公百亩轻。勤农兹示度，祈岁敢誇盈。古有言民者，亦诚曲尽情。
乐成阁
作者：弘历
朝代：清
体裁：七言律诗

乐成虽是额檐楣，艰致西成乐屡绥。历夏至秋计以日，曰旸与雨幸惟时。敢因睹近而忘远，自审何脩以遇斯。更早武功奏耆定，持盈祇益励谦寅。
乐成阁
作者：弘历
朝代：清
体裁：五言律诗

因迥得为高，城楼纵目遨。锤峰陵碧汉，列水捲寒涛。如在银蟾界，堪挥顾兔豪。秋成才半熟，不乐首频搔。
乐成阁
作者：弘历
朝代：清
体裁：七言绝句

村村比栉更崇墉，揽景城楼喜动容。今岁秋成真可乐，又闻谷贱叹伤农。
乐成阁题句
作者：弘历
朝代：清
体裁：古风

屋里有阶升，升平基见阁。阁乃枕石城，畅观真旷若。东岭围崆□，武列带㳚漷。郊原杂村墅，比户安耕凿。万宝逮西成，三农信称乐。岂知历夏秋，吾忧恒此托。
乐景阁
作者：弘历
朝代：清
体裁：七言律诗

层楼镜里祗舟通，四面窗棂映水红。负带云容与山态，徘徊秋月更春风。先忧那敢忘无逸，后乐惟应绥屡丰。触景会心纪新咏，泠泠行漏片时中。
乐景阁
作者：弘历
朝代：清
体裁：五言律诗

层阁湖中耸，朱阑拾级披。畅观园内外，影现镜参差。有物皆含润，无思不入奇。今朝知乐景，雨后好春时。
乐景阁
作者：弘历
朝代：清
体裁：古风

春景不妨迟，春意已堪乐。奚必芳粲然，最宜气融若。灵源本弗动，倒影峰错落。陟降原乘舟，拾级复登阁。山水会一心，流峙兴攸托。
乐景阁
作者：弘历
朝代：清
体裁：五言律诗

杰景湖心耸，四邻佳景披。风情将月色，水态与山姿。寄兴亦成句，怡神每启思。问予真乐处，曰若雨旸时。
乐景阁
作者：弘历
朝代：清
体裁：五言律诗

湖中高阁耸，纳景四时全。春丽花开日，夏凉荷净天。月波祗秋洁，雪岫益冬妍。问我乐何若，绥丰始信然。
乐景阁二首·其一
作者：弘历
朝代：清
体裁：七言绝句

麦陇才看绿似油，稻秧插遍刺波流。思量复雨当益好，于乐之中每具忧。
乐景阁二首·其二
作者：弘历
朝代：清
体裁：七言绝句

不暖不寒首夏时，曰山曰水画图披。以言佳景诚堪乐，却是吾心弗在兹。
乐景阁即事
作者：弘历
朝代：清
体裁：古风

湖中高阁额乐景，山水之趣一合领。春寒景物未芳昌，名实颇似弗相等。虽然我亦有转语，我岂寻芳花柳境。观其酝酿协化机，爱此韬藏惬幽静。更有积素铺银塍，利益春耕田万顷。繄予之乐在斯乎，所喜外人无不省。
乐景阁即景
作者：弘历
朝代：清
体裁：五言律诗

彤阁碧湖绕，去来祇舫通。影翻无定色，界示有真空。那说心如水，却欣松下风。分明新岁景，旧句重吟中。
乐清馆
作者：弘历
朝代：清
体裁：古风

山静水致清，是处山则远。临泉筑神祠，祠侧葺亭苑。左右皆逢源，水光清挹近。波澜底藉生，澄澈斯多蕴。乐此饶后意，民犹筹政本。
乐清馆
作者：弘历
朝代：清
体裁：七言绝句

智水澄泓趣饶乐，书堂潇洒景延清。曰旸曰雨皆时若，始得于斯略畅情。
乐清馆
作者：弘历
朝代：清
体裁：五言律诗

池上搆书馆，名之曰乐清。探源看挹注，据座俯澄泓。不到尘埃处，堪娱图史情。孙康浑可学，映帙雪光晶。
乐清馆
作者：弘历
朝代：清
体裁：五言律诗

泉木翳然处，三间书馆开。两年忽成别，此日又重来。何有寸阴惜，且欣韶景回。于斯春可乐，而不惹尘埃。
乐清馆
作者：弘历
朝代：清
体裁：五言律诗

雨足真称乐，泉多故致清。惬心契理趣，触目绝尘情。蜗篆缘墙写，蝉琴选树鸣。轻云已归岫，一缕白仍横。
乐清馆有会
作者：弘历
朝代：清
体裁：古风

泉无冬常淙，冰当春亦解。草木虽迟荣，风光斯已改。东皇发生意，物物心中在。岂必水石间，而曰花柳待。乐此可怡神，峭茜饶潇洒。
乐清馆观书得句
作者：弘历
朝代：清
体裁：古风

书馆信可乐，恰有清风引。绨几置芸编，随地务时敏。底须研索邱，语孟用不尽。设询即景句，吾亦有所准。了知非伯夷，惟当法伊尹。
乔仲常煮茶图
作者：弘历
朝代：清
体裁：七言绝句

儒服黄冠缁者流，蕉阴石侧共清游。何须蹊径分同异，滤涤惟消茗一瓯。
乔松叹
作者：弘历
朝代：清
体裁：古风

松非槐柳质，耐寒不易长。廿年略入格，卌年始成象。清晖阁之前，九株撑偃仰。年将与我齐，从幼看枝放。春风谡籁清，秋月含辉朗。溜夏雨阴森，傲冬雪倜傥。值旱我焦劳，嘉荫不知爽。遇霖我傍徨，团盖何曾享。愁喜莫弗共，喜少愁恒怏。实如患难友，期汝千年上。忽然不戒火，延及摧肮脏。岂无烂额者，竟难救一往。嗟哉会凌云，倏见沦砾壤。强颜题五字，已事那堪想。
乔树
作者：弘历
朝代：清
体裁：古风

乔树有嘉荫，仙境称避暑。停舆坐其下，伞张过丈许。况复透风爽，实不觉炎苦。咄哉此语失，亦思忠恕否。知已弗知人，君道乖尤巨。翘哉金气行，两日匪遥伫。愧无术调幕，实有怀絜矩。
乘凉
作者：弘历
朝代：清
体裁：七言律诗

乘凉谷口或林中，上塞清时避暑宫。奚必九成誇杰构，所欣五谷屡绥丰。涧方过雨争垂瀑，树解遮曦不碍风。自是圣人心造化，精微敬仰意何穷。
乘凉
作者：弘历
朝代：清
体裁：七言绝句

纱厨广厦设冰槽，绿树重阴暑自逃。却忆胼胝力农者，三耘曝背正劬劳。
乘凉登玉山
作者：弘历
朝代：清
体裁：五言律诗

乘凉登玉山，烟磴陟孱颜。数息方言到，今朝偶得閒。最高风益峭，望远目无悭。指日秋巡路，北峰一带间。
乘凉登玉山
作者：弘历
朝代：清
体裁：古风

乘凉登玉山，肩舆寻荔栈。舆者爽以逸，肩者汗且喘。适已弗虑他，其理宁为善。重赏则底须，薄赐未宜免。絜矩于偶游，所会固不浅。
乘凉登玉峰
作者：弘历
朝代：清
体裁：古风

乘凉登玉峰，仄径盘旋上。浮云幻阴晴，有风即飒爽。墙外憩羽林，翘首天半仰。彼亦一逸瞻，此亦一遐想。都因旸雨时，钦哉昊恩广。
乘凉登玉泉山绝顶
作者：弘历
朝代：清
体裁：古风

玉峰虽不高，特立自为顶。是日秋风佳，趁爽跻层岭。岭巅有疏轩，游目兴怀永。南巡返跸来，七旬驹隙影。愁中瞥眼过，晴定兹徼倖。黍苗救半收，稻秀芃千顷。嗟我上农夫，努力期实颖。用兹稍自慰，希夷寥廓境。舍利塔当庭，示我观平等。
乘舆至玉泉山顶
作者：弘历
朝代：清
体裁：古风

晚凉适可游，山色况青好。玉峰虽不高，于此自超杪。肩舆遵石栈，萝径殊窈窱。十步廿步憩，憩即畅吟眺。已逸忘人劳，夫岂恕之道。
乘舆过济宁州
作者：弘历
朝代：清
体裁：七言律诗

清晓乘舆弗策骢，古稀遵养合知崇。家弦户诵文风蔚，幼挈老扶物象融。百岁熙和非易致，万民亲爱不期同。那堪回首思辛丑，幸矣斯邦尚惕衷。
乘舟至影湖楼·其一
作者：弘历
朝代：清
体裁：七言绝句

梁家图画观大略，我每用于游豫时。适可乘舟曰归矣，影湖路便得栖迟。
乘舟至影湖楼·其一
作者：弘历
朝代：清
体裁：七言绝句

高山陟降又登舟，棹出园门本顺流。山色波光方荡漾，便教一憩影湖楼。
乘舟至影湖楼·其三
作者：弘历
朝代：清
体裁：七言绝句

拾级登来頫迥空，窗开南北受金风。适才岩龉劳攀陟，不及据床坐览中。
乘舟至影湖楼·其二
作者：弘历
朝代：清
体裁：七言绝句

四启楼窗拾级登，虚无缥渺总堪凭。毫端漫道难模拟，空影中常得句曾。
乘舟至影湖楼·其二
作者：弘历
朝代：清
体裁：七言绝句

层楼宛在水中央，来往均资漾綵航。闸口放舟速于箭，一回眸顷出园墙。
乘舟至影湖楼·其四
作者：弘历
朝代：清
体裁：七言绝句

去岁新秋意不舒，未斯延眺俯临虚。壁诗却欠庚寅句，翻觉白驹迅弗如。
乘舟至水榭其名曰真珠船因而有咏
作者：弘历
朝代：清
体裁：古风

迸珠泉畔真珠船，乘舟至此小留连。舟固为行船为止，孰名孰实孰因缘。古德曾闻倾栲栳，船以载之盛未了。青山碧水自古今，较量是非宁见道。
乘舟观永定河下口之作
作者：弘历
朝代：清
体裁：古风

夜雪忽已收，朝雾未云敛。策马遵遥堤，永定全势览。下口欲其畅，浑流利泛滥。前者叹行墙，一线奚归坎。无已筹下策，让地稍避险。中处徙流移，向南听洳渐。今来阅尾闾，三岁惊荏苒。舍陆命进舟，恬波春淰淰。虽逊洪泽阔，微山已不减。荡漾有馀地，巨浸乃澄澹。慰兹忧即兹，积高车鉴俨。补偏斯不无，永逸则岂敢。
乘轻舆缘北岭下
作者：弘历
朝代：清
体裁：古风

登山费半日，下岭消片时。进难退实易，万理可因思。鋗人肩轻舆，云磴盘委蛇。数步命一歇，何须雨汗挥。渊明有名言，于斯一用之。
乘轻舆至新衙门行宫作
作者：弘历
朝代：清
体裁：七言律诗

润溽平原路弗赊，轻舆片刻至新衙。非同塞外雪峰陟，聊罢泥中猎骑遮。岂不蒐苗心尚喜，其如支屈力无加。自惟方寸勿迁者，终始悯农念敢差。
乘马由天津府城至柳墅行宫作
作者：弘历
朝代：清
体裁：七言律诗

维舟策马历城闉，马足群黎任觐亲。游必以休休利溥，乐原与众众情申。古来稀庆今诚庆，圣母八旬予六旬。五福箕畴寿居首，敛时天锡锡臣民。
乘马过兴京再咏
作者：弘历
朝代：清
体裁：古风

赫图阿喇连兴京，依山树栅聊为城。秋风策马一凭阅，兆基缔构钦龙兴。茅茨木突风犹古，故宫欲觅迷处所。涕零始业何其艰，九重万户遑安处。
乙丑元旦
作者：弘历
朝代：清
体裁：七言律诗

九华庭燎达晨光，聿启三阳纳百祥。宝胜宜春银作帖，屠苏延寿玉为觞。絪缊黼座凝佳气，馥郁猊炉散御香。兢业与年长不息，共球敢恃普来王。
乙亥元旦
作者：弘历
朝代：清
体裁：七言律诗

青旗东陆肇三阳，发岁开春迓万祥。寰海耕桑祈有庆，慈宁福寿祝无疆。天禧旸雨协洪范，月竁衣冠会建章。敬畏一心恒不息，更筹戎索奠遐方。
乙亥春帖子二首·其一
作者：弘历
朝代：清
体裁：五言绝句

淑气自东来，生机达嫩荄。老人书亥字，寿世共春台。
乙亥春帖子二首·其二
作者：弘历
朝代：清
体裁：七言绝句

款塞联翩集泮林，人归天与志惟钦。德威速共东风布，西极均怀面内心。
乙卯上辛祈谷前一日诣斋宫住宿有作·其一
作者：弘历
朝代：清
体裁：七言绝句

肃诣斋宫此宿斋，銮仪弗作乐晨排。百年富庶皇都景，物阜民熙溢九街。
乙卯上辛祈谷前一日诣斋宫住宿有作·其三
作者：弘历
朝代：清
体裁：七言绝句

诣坛九拜展诚寅，感惕难鸣心与神。归政明年斯弗远，翘瞻抚念曷胜谆。
乙卯上辛祈谷前一日诣斋宫住宿有作·其二
作者：弘历
朝代：清
体裁：七言绝句

昨岁春当望泽时，殷怀麦陇正夔夔。兹看腊雪树根积，行赏一心同众怡。
乙卯元旦
作者：弘历
朝代：清
体裁：七言律诗

心愿符初六旬岁，天恩赐百二十春。敢如皇祖多馀数，诚幸朝家茀禄频。三代问谁几周甲，藐躬惕已益增寅。增寅以实无虚语，惟有惠鲜勖爱民。
乙卯元旦试笔用丙午韵
作者：弘历
朝代：清
体裁：古风

回忆登基乙卯岁，戌之月值亥之辰。熙雍历历胥过载，耄耋匆匆竟逮身。企圣效王虽励志，日孜月矻祇惭神。钦承天眷诚独厚，幸得乾隆纪六旬。覆载无私照莫停，奉三屋漏即明廷。风霆雨露何非教，朔始望初凛示形。帝命不违钦顾諟，心传将近慎聪听。更乎群仰中天丽，喜爆声喧岁旦宁。
乙卯春帖子·其一
作者：弘历
朝代：清
体裁：五言绝句

代谢六旬里，今年春最迟。贞元运善长，昊贶普应知。
乙卯春帖子·其三
作者：弘历
朝代：清
体裁：七言绝句

敬值修刑罢灯火，过如君子意夔虔。远村庆节声喧爆，不下庶人礼合然。
乙卯春帖子·其二
作者：弘历
朝代：清
体裁：五言绝句

新韶入上元，一气万方暄。奉若寰区布，敛敷大造恩。
乙巳元旦
作者：弘历
朝代：清
体裁：七言律诗

奋轧偏欣已盛连，对时惟益励乾乾。一堂幸值五代庆，两世继开千叟筵。独觉蒙庥逾今古，敢忘保泰凛冰渊。自惟犹日孜孜者，此志持之待十年。
乙巳春帖子·其一
作者：弘历
朝代：清
体裁：五言绝句

一岁春逢两，四时运会重。建元开五十，负扆久滋恭。
乙巳春帖子·其三
作者：弘历
朝代：清
体裁：七言绝句

乙巳年春乙巳日，重重奋轧发生机。身为之度心为律，旰以食而宵以衣。
乙巳春帖子·其二
作者：弘历
朝代：清
体裁：五言绝句

月尚居丑纽，律先中寅螾。探支悉新朔，七日肇元辰。
乙巳次辛祈谷礼成述事
作者：弘历
朝代：清
体裁：七言律诗

昨春恭代惧无遑，今岁亲承慎倍常。斋避隔年因举次，辛犹首祚特祈祥。抚躬问奈何弗敬，沐昊贶其敢怠荒。拟更十番来奠玉，养身惟吁锡康强。
乙巳除夕
作者：弘历
朝代：清
体裁：五言律诗

乙巳岁除节，恰逢乙巳辰。一年消一日，千祀启千春。阶馥雪馀润，盘花烛影新。璿玑无息转，不息体天仁。
乙未元旦
作者：弘历
朝代：清
体裁：七言律诗

鞠陵朱鸟始东升，运斗时钦五位乘。玉帛万方□元会，金汤奕叶凛丕承。扇菱敷影和光霭，鼎柏喷烟瑞气凝。滋味岁朝值留熟，欣同黎庶祝三登。
乙未春帖子·其一
作者：弘历
朝代：清
体裁：五言绝句

青鸟鸣司启，条风应立春。高低卜皆熟，冀可慰农人。
乙未春帖子·其三
作者：弘历
朝代：清
体裁：七言绝句

綵胜华幡绘春意，贞潜元复见天心。千秋龟鉴在经史，四气循环自古今。
乙未春帖子·其二
作者：弘历
朝代：清
体裁：五言绝句

要当实政布，讵祇德音修。司事咨京兆，吉辰正在牛。
乙未春帖子题沈周山水六帧即用其韵·其一
作者：弘历
朝代：清
体裁：七言绝句

高楼盘覆老松斜，却俯青青竹未花。遥见过桥客将至，呼僮石鼎好烹茶。
乙酉元旦
作者：弘历
朝代：清
体裁：七言律诗

岁时月吉庆三元，青陆祥光烛紫垣。必世若称王道始，后仁惟愧鲁论言。朝正敬受万方贺，迓祉颙祈五谷蕃。家宴乾清歌具尔，天潢奕叶衍长源。
乙酉冬至南郊礼成述事
作者：弘历
朝代：清
体裁：七言律诗

周垣圜峙肃重重，将事登阶孚有颙。玉律四时钦首律，镈钟一簴应黄钟。阳升琯室神功运，雪积烛田瑞气浓。省岁诚叨骈叠惠，寸心为庆益为恭。
乙酉春帖子·其一
作者：弘历
朝代：清
体裁：五言绝句

龙鳞迣鸾路，指日向东南。明庶风迎面，今朝春泽覃。
乙酉春帖子·其三
作者：弘历
朝代：清
体裁：七言绝句

岁德已逢卜留熟，日干又庆叶金穰。愿绥新岁如旧岁，庶致民康与物康。
乙酉春帖子·其二
作者：弘历
朝代：清
体裁：五言绝句

太昊新司节，鸿禧乃大来。冯生欣万物，即即复硙硙。
九依皇祖德州即事诗韵
作者：弘历
朝代：清
体裁：古风

齐境徐而入，春光嫩以初。顾注起居者，有事必当书。素壁泐尧章，拱读心钦肃。绳先对时义，寰区愿安燠。
九依皇祖过济南韵
作者：弘历
朝代：清
体裁：七言律诗

即今九过济南城，奎韵十全太熟生。历下逝仙恨岂忘，八旬偕老意难平。更怜未得元孙见，那免回思诸虑盈。自笑尘缘排未尽，倩他遮莫远云横。
九峰园
作者：弘历
朝代：清
体裁：五言律诗

城南背郭区，野趣揽斯须。三径原宜句，九峰列作图。潇然似仙境，犁若异尘衢。源自平山放，溯游烟舫纡。
九峰园小憩
作者：弘历
朝代：清
体裁：七言律诗

观民缓辔度芜城，宿识城南别墅清。纵目轩窗饶野趣，遣怀梅柳入诗情。评奇都入襄阳拜，举数还符洛社英。小憩旋教进烟舫，平山翠色早相迎。
九峰歌二十韵题文彭刻冻石砚山章
作者：弘历
朝代：清
体裁：古风

武夷名实著汉书，九曲之称自朱子。一曲必有一峰环，九峰之名由是起。蔡沈遂以号先生，注书不出晦翁轨。用是名者亦已夥，舆志不可数偻指。独兹九峰乃砚山，复刻为章创文氏。想其灯光遇四筐，老坑珍物获累累。未必一一中章材，异想天开忽为此。一曲勒马耸临溪，二曲玉女凌云峙。三曲揽石何砐硪，四曲李仙高岌嶬。五曲窈窕称大藏，六曲城高赤城拟。七曲苍屏更殊致，八曲鱼磕其石埼。九曲最深号灵峰，俯括厥八子孙视。上为砚山下即章，兼施并用成双美。或纪岁月或识言，寿承于是意深矣。玉箸金剪无弗具，巧勿伤纤含至理。或云吴闽难缩地，盍想山石名所始。一卷原可概万峰，须弥微尘为其柢。春风䢴上咏九峰，日月爝火诚小耳。置我砚南静对之，活画不言契妙旨。吴公子札品周乐，吾于斯亦云观止。
九日
作者：弘历
朝代：清
体裁：七言律诗

万嶂嵚嵜天泬㵳，木兰菊节度今朝。登高即目无遗照，在上惟怀不敢骄。胜地恰宜风雨度，芳筵兼听管弦调。近臣那易知有喜，剧待佳音正不聊。
九日
作者：弘历
朝代：清
体裁：七言律诗

木兰雅合度重阳，处处登高是胜场。汉殿空传蓬饵食，拂菻还识郁金香。绿莎宜马滋逢暖，红叶藏麋艳斗霜。小矣淮南称盛会，鸿絧万骑总轩昂。
九日
作者：弘历
朝代：清
体裁：七言律诗

菊蕊舒黄枫叶红，重阳还与去年同。却惊时序驰驹隙，漫惜芳菲逝水东。落帽输他誇俊逸，宵衣惟我积忧忡。朝来纵不登高望，万户饥寒在眼中。
九日
作者：弘历
朝代：清
体裁：七言律诗

重阳会有百回遭，揽胜崇山创且豪。自是开天此度节，恰成随地可登高。设筵讵必萸簪帽，陟巘刚欣枫点袍。斜日射熊归帐殿，便因馀兴一挥毫。
九日侍皇太后宴并赐内外王公诸臣食即席得句
作者：弘历
朝代：清
体裁：七言律诗

气霁兴安景廓澄，南山映座祝如陵。羊颁尽有锉炊土，糕饰何须旗剪绫。节喜延龄钦孝养，宇恢广漠惕灵承。重阳自古传佳话，龙塞登高信孰曾。
九日侍皇太后登高
作者：弘历
朝代：清
体裁：七言律诗

飞阁凌云切太清，金风玉露丽仙京。登高讵畅吟秋兴，献寿还申爱日情。亘野青螺凝翠巘，沿堤锦雀绽寒英。远郊近墅纷如画，望里欣闻打稻声。
九日写菊花数枝恭进慈闱以侑糕筵兼陈短什
作者：弘历
朝代：清
体裁：七言绝句

寥寂休嫌塞草黄，题糕胜事度重阳。金英玉节相依处，好是团圞献寿觞。
九日奉皇太后登高
作者：弘历
朝代：清
体裁：五言律诗

心惬丰登后，欢承佳景前。凤舆来驻跸，菊蕊正当筵。地迥尘氛远，窗虚爽籁延。西山相对处，寿献万斯年。
九日幸旺泉导醴亭登高
作者：弘历
朝代：清
体裁：古风

东垣古名郡，沃野耕桑稠。氿泉随处溢，水利良足脩。斯泉独名旺，久藉溉田畴。岁远惜湮废，疏浚法宜求。高斌建钺时，承命相视周。淤者剔其源，塞者鬟其流。至今宛成渠，馀润资耕耰。为亭其旁阜，旷朗畅远眸。名之曰导醴，意取醇饮投。今日是何日，古制登高邱。适值驻翠跸，于焉咏来游。晓阴忽开霁，少皞行金秋。拾级扶朱栏，濯清俯绿洲。黄华才绽蕊，霜迟露颗浮。但得有菊意，佳品何须搜。畅眺谢龙沙，走笔怀滕楼。来来汝大吏，供帐勿华优。苟为事虚文，负刍讥反裘。农功愿允惬，佳节景并酬。故事高商飙，权城佳话留。
九日敞晴斋
作者：弘历
朝代：清
体裁：七言律诗

崇椒策马不知远，敞榭骋眸毕揽遐。岂必题糕誇博雅，真看置鹿卜休嘉。秋风满谷寒千树，斜日平冈暖数家。懒佩茱萸随节令，法经诏我久闲邪。
九日波罗河屯行宫作
作者：弘历
朝代：清
体裁：七言律诗

秋狝言从塞上还，行宫佳节值清閒。花糕惠逮鐻鍝长，綵笔吟联侍从班。数朵金铃还栗里，三峰玉架俨龙山。诏人万古如斯景，河畔盈盈月一弯。
九日漫赋·其一
作者：弘历
朝代：清
体裁：七言律诗

敛云漙露届重阳，依旧枫丹与菊黄。不可无诗酬节物，亦惟写怨向秋光。茱萸遍插人应少，鸿雁频来岁底忙。待欲登高心已懒，香山西望数峰苍。
九日漫赋·其二
作者：弘历
朝代：清
体裁：七言律诗

问景何妨破晓寒，芳辰风物傥来看。霜殷山色连云壁，风蹙波纹响雪湍。对菊忽沾今日泪，题糕恰忆去年欢。我惭杜老吟秋笔，且敩当秋强自宽。
九日登高
作者：弘历
朝代：清
体裁：七言律诗

性与秋光自觉谙，登高此日畅幽探。荷衣已破无从补，枫颊才红尚未酣。恰好得诗教雁写，不须摘菊倩人簪。晚来静坐寒窗下，即景频频惕九三。
九日登高
作者：弘历
朝代：清
体裁：七言律诗

虎韔骍弓右锦韝，登高聊尔效风流。茱萸底用斜簪鬓，原隰方欣尽入眸。露浥天浆倾菊酒，松张云幔敞书楼。兴来拟问商飙会，咫尺琅霄也到不。
九日登高作歌
作者：弘历
朝代：清
体裁：古风

九日登高传自古，兴来今日吟杜甫。笑他未识此中佳，蓝水玉山奚足伍。塞峰苍翠天泬寥，潭清武列翻银涛。俯仰间可会万理，讵惟即景恣清遨。试云万理如何会，高字其义所包大。天之高也日月运，地之厚也嵩岱最。奉兹三者曰惟君，君之高也仍藉民。徒恃厥高弗恤下，危乎危哉高将沦。名之高者实或堕，言之高者行难随。曲高六律和必寡，堂高数仞终就卑。偻数斯其小者耳，然则欲高有何美。一览七字促成章，登高降下仍兹理。
九日避暑山庄
作者：弘历
朝代：清
体裁：七言律诗

九秋节驻九仙家，追赏乘时意趣赊。却胜前年临紫塞，只缘今日对黄花。遥吟俯畅澄天宇，结佩浮觞趁物华。别有登高心慰处，榆关外见好桑麻。
九日题菊
作者：弘历
朝代：清
体裁：五言律诗

去年人忆菊，今岁菊迎人。如是空即色，谁论疏与亲。舞风清韵动，润露净香匀。缅想东篱下，陶潜真隐沦。
九日香山即景
作者：弘历
朝代：清
体裁：七言律诗

东巡还即避暑去，早返跸因庆典遭。闹后静宜聊问景，恰临佳节称登高。田观纳稼心为慰，宇迥深秋兴亦豪。隔岁林泉如有待，对斯能不一挥毫。
九月九日为大学士张廷玉七旬寿日时朕出口未回诗以赐之
作者：弘历
朝代：清
体裁：七言律诗

历掌丝纶佐斗枢，心依行在想晨趋。最欣佳节当初度，要识元衡半老儒。潞国晚年尤矍铄，吕端大事不糊涂。缄诗并寄黄花酒，看取瀼瀼湛露濡。
九月九日作
作者：弘历
朝代：清
体裁：七言律诗

佩萸把菊为清游，佳辰胜赏聊尔酬。月日难逢九复九，啸歌最喜秋之秋。头科谁继孟江夏，腹藁忽忆王绛州。登高旷览吾素志，民艰在目翻增愁。
九月二十五日奉皇太后还宫之作
作者：弘历
朝代：清
体裁：七言律诗

园林秋老法宫旋，室处聊赓七月篇。一喜萱阶辉爱日，空悲椒壁惨冰天。霜寒苑卉馀签菊，夜永宫壶数漏莲。即渐履长将献岁，芳辰未至已愀然。
九月二十八日雪次日立冬喜而有作
作者：弘历
朝代：清
体裁：五言律诗

同云暗空宇，素雪洒宫城。渐作霏霏势，徐听淅淅声。瑶林英乍缀，麦垄绿方萌。三白先冬令，稍纾望岁情。
九月五日诣畅春园恭请皇太后圣安即视事于观澜榭引见于大西门其地长楼横亘即皇祖曩时阅射处也爰亲御弧矢集近侍诸臣较射时惟深秋风高日晶气候清肃弓手相调连发二十矢中一十有九儒臣侍列与观者援唐臣元武阙观射故事赋诗进览因用侍郎齐召南韵成四律纪之·其三
作者：弘历
朝代：清
体裁：七言律诗

忆年十二此呼嵩，圣眷灵承众不同。每向月轮能中鹄，遂蒙天笑亦颁弓。玉墀肃列犹驾鹭，匡卫纷趋如虎熊。我逊贞观能致治，且循习射教臣工。
九月五日诣畅春园恭请皇太后圣安即视事于观澜榭引见于大西门其地长楼横亘即皇祖曩时阅射处也爰亲御弧矢集近侍诸臣较射时惟深秋风高日晶气候清肃弓手相调连发二十矢中一十有九儒臣侍列与观者援唐臣元武阙观射故事赋诗进览因用侍郎齐召南韵成四律纪之·其二
作者：弘历
朝代：清
体裁：七言律诗

延楼横岭正相当，遥见扶空树叶黄。示俭已看霏细草，纵禽底用献长杨。论文谁继伯侨庶，较艺原多斛律光。安不忘危古有戒，金川况未靖天狼。
九月五日诣畅春园恭请皇太后圣安即视事于观澜榭引见于大西门其地长楼横亘即皇祖曩时阅射处也爰亲御弧矢集近侍诸臣较射时惟深秋风高日晶气候清肃弓手相调连发二十矢中一十有九儒臣侍列与观者援唐臣元武阙观射故事赋诗进览因用侍郎齐召南韵成四律纪之·其四
作者：弘历
朝代：清
体裁：七言律诗

秋原馺娑一鸣鞭，远入烟堤近柳前。横过绿残红重岭，俯看云白菊黄天。幞头导中诚堪笑，连网周阹未是田。历览西成堪额庆，敢忘兢业诩丰年。
九月初一日回銮至博罗河屯见菊花盛开
作者：弘历
朝代：清
体裁：七言律诗

几种金英傍砌隈，临风恰迓翠华回。寒香盈把陪青案，素萼摇姿点绿苔。最爱三秋经雨洗，定知重九冒霜开。何曾王勃工诗句，朵朵都擎送客杯。
九月初三日热河见荷花·其一
作者：弘历
朝代：清
体裁：七言绝句

霞衣犹耐九秋寒，翠盖敲风绿未残。应是香红久寂寞，故留冷�待人看。
九月初三日热河见荷花·其二
作者：弘历
朝代：清
体裁：七言绝句

前朝见菊黄兼绿，今日看荷紫带红。夏卉秋葩浑不辨，一齐摇曳晚风中。
九月初八日作
作者：弘历
朝代：清
体裁：七言绝句

沿阶菊蕊绽新黄，净洗秋霖散冷香。日暮霏霏犹未止，只疑风雨过重阳。
九月十三日进张家口途中得诗五首·其一
作者：弘历
朝代：清
体裁：五言律诗

枌榆别碛景，闾里接林烟。牡钥雄关固，丸泥荒塞连。清时为外户，昔日此三边。守险何如德，停鞭益慨然。
九月十三日进张家口途中得诗五首·其三
作者：弘历
朝代：清
体裁：五言律诗

频朝咨远近，隔岭变暄寒。水郭仍收稻，烟墟罢剪萑。拂鞍惊柳绿，回首忆枫丹。一幅王维画，今来试展看。
九月十三日进张家口途中得诗五首·其二
作者：弘历
朝代：清
体裁：五言律诗

物土今为扩，山田似列阶。刀耕困硗确，箕敛忍科差。是地秋稍有，兹怀慰与皆。谁欤颜柳笔，可惜勒烟崖。
九月十三日进张家口途中得诗五首·其五
作者：弘历
朝代：清
体裁：五言律诗

风物正深秋，千岩霁霭浮。乘时询稼穑，触景廑怀柔。纵鲜窥籓旅，犹存插羽邮。转输看故迹，休息倍堪筹。
九月十三日进张家口途中得诗五首·其四
作者：弘历
朝代：清
体裁：五言律诗

萝壁罨丹苍，拈吟兴渺茫。路难谁省得，诗债我应偿。玉笋遥皴白，金英正绽黄。古人曾有句，看菊作重阳。
九月十五日赐哈萨克使臣观灯火
作者：弘历
朝代：清
体裁：七言律诗

九瀛一合贵山朝，火树依前绛蜡烧。可识仙庄原月宇，只疑盐泽接星桥。霜林叶落还装叶，霞峤标藏重建标。惠远行时讵寻乐，谩称预节赏元宵。
九月十八日立冬
作者：弘历
朝代：清
体裁：五言律诗

闰月催时序，秋深早立冬。候风因验政，辨日每占农。人迹霜华重，山峦黛色浓。园林零落尽，徙倚眄苍松。
九月十六日避暑山庄回跸驻喀喇河屯行宫作
作者：弘历
朝代：清
体裁：七言律诗

翠羽平明转跸轮，河干别馆驻逡巡。忆来林态才仲夏，重到山光酿小春。瞥眼便为经岁事，问心底是惜阴人。瓯香研净多清暇，点笔聊因纪此辰。
九月十四日恭谒泰陵
作者：弘历
朝代：清
体裁：五言排律

奠桂当兹日，攀龙忆昔年。几经寒暑易，常入梦魂牵。大德自终古，深恩永八埏。山陵云雾閟，冠剑日星悬。秋气增萧索，悲怀隐结缠。驱车还复去，回首泪潸然。
九月十有二日途经赵州小憩柏林寺阅殿壁吴道子画水旧迹召扈跸文臣梁诗正等刻晷联吟禁用水部字
作者：弘历
朝代：清
体裁：古风

花宫来九月，穑宝登三秋。唐壁悬吴画，香林驻御驺。涂垩粉痕古，纵横墨晕稠。具体文兼武，摇毫放更遒。尝闻工变相，今见跋阳侯。禁体例癸亥，强韵追应刘。佛日光皎皎，仙风响飕飕。咫尺论万里，筋力回千牛。或静符地德，或动与天游。翔阳常逸骇，罔象穷冥搜。十指扪欲缩，双睛眩难收。能事开元埒，奇观广陵侔。两孙彼固逊，一勺吾将投。茹纳百川此，髣髴三岛不。镜象埽尘劫，坳堂参芥舟。乾维擅密运，坤轴环遐陬。龙门启岝�，鹿苑腾蛟虬。旷哉八功德，邈矣大琉球。砰磕撼素障，缥缈凌丹邱。那得并州剪，何必中山求。冯夷方击鼓，乾闼将成楼。隐名名越显，绘声声若酬。鱼龙卧岂稳，云梦吞应愁。万斛斟天笔，一晌停吟眸。含虚体无物，攻坚性不柔。因喻致治理，持盈保天休。
九月廿五日进宫之作
作者：弘历
朝代：清
体裁：七言律诗

三朝旋跸略休停，勤政依然式九经。太室脩尝归紫禁，仙园养志奉慈宁。娑夷鄂畚同文轨，岳乐伊绵更户庭。保泰心惟益乾惕，嘻嘻曷敢励惺惺。
九月朔日
作者：弘历
朝代：清
体裁：古风

秋惟季月清，塞至兴安迥。潦尽潭益澄，叶落山愈静。松苍识劲节，枫丹绘馀景。肄武既云要，劳众亦应省。事鲜两全方，为是频耿耿。
九月朔日作
作者：弘历
朝代：清
体裁：七言律诗

千峰万叶碧云浮，早是风光逼九秋。黑水白山多王气，三韩百济旧神州。横汾游豫非同汉，宴镐安舒却比周。故国耆民群望幸，肯教恩泽尚迟留。
九月朔日作
作者：弘历
朝代：清
体裁：五言律诗

围数过多半，山容入九秋。减期图返速，临乐戒淹留。万嶂低云重，千林落雨稠。毡庐听飒沓，敲句兴偏悠。
九月朔日作
作者：弘历
朝代：清
体裁：古风

夜雨涨野水，晓风驱絮云。驿路九秋景，客鞭凉露晨。鹿柴有人家，烟火东西邻。塞行将及月，闻鸡意却欣。万里玉关外，忆彼长戍人。
九月朔日作
作者：弘历
朝代：清
体裁：古风

玉塞宜秋山，金�届季月。洼棱丹渐稀，寥迥蓝益蔚。霞标荡光幻，峰尖时出没。菊节应指日，何必黄花发。登高于此佳，逸兴已先勃。
九月朔日作
作者：弘历
朝代：清
体裁：五言排律

秋季惟朔旦，塞围第一场。千山敛云气，万树绚晴光。迥巘鸿絧合，深溪鱼贯长。咸宾逮回部，执役有名王。柔远绳先切，诘戎寓意良。宁当懈几务，猎罢阅封章。
九月朔日作
作者：弘历
朝代：清
体裁：七言律诗

策马凌晨了不凉，缜纷叠巘错青黄。望中九日节将到，塞上今年暖异常。漫学鹿虞嫌候舛，欣同菜圃庆秋长。待围每选嘉阴坐，揽景从容有句偿。
九月朔日作
作者：弘历
朝代：清
体裁：古风

野阔天益寥，节肃秋惟季。叠树半馀红，乔柯全挺翠。霜丛灿晓华，风叶含凉吹。彬兹围猎场，裒时易简地。扈从有儒冠，可以摅吟思。
九月朔日作
作者：弘历
朝代：清
体裁：五言律诗

�迤度村邮，观民辔每留。黍稌饶稔穫，风物报深秋。此处差堪慰，他方更廑愁。桥山直西望，未到泪先流。
九月朔日停跸作
作者：弘历
朝代：清
体裁：七言律诗

季秋月朔辰弗集，停跸传休猎骑群。敢曰诘戎毋此碍，亦云修德有前闻。未瞻亏缺峰峦蔽，旋复光明宇宙欣。那藉求言颁汉诏，应天惟实不惟文。
九月朔日行围回跸驻避暑山庄之作·其一
作者：弘历
朝代：清
体裁：七言律诗

秋狝言归自木兰，山庄容与憩征鞍。饱观丰稔情堪快，暂豫心神乐岂盘。泉界绿云供鹿饮，山留红叶待人看。前年已设登高约，早见孤亭耸翠峦。
九月朔日行围回跸驻避暑山庄之作·其二
作者：弘历
朝代：清
体裁：七言律诗

重临云馆坐明窗，真觉流阴逝水漎。塞上山容虽独出，园中秋景实无双。桧松晚翠拿苍巘，凫雁閒心乐碧江。每到朅然频忆旧，尘根底事未全降。
九松山
作者：弘历
朝代：清
体裁：古风

信辔度回峰，引领瞻岩户。九松本名山，精蓝亦已古。钟声响隔云，塔影直当午。其山无凡木，苍松以千数。龙鳞未许摩，虬盖差堪睹。不辨旧与新，遑论宾兮主。云胡以九称，想似秦时五。
九松山
作者：弘历
朝代：清
体裁：古风

向北盘山蹊，轻车路熟久。松多难屈指，数典惟从旧。在卦象应乾，而乾之数九。乾象复为龙，松亦龙为友。夭矫挐之而，阴森护岩薮。万古阅吟客，顺应随所受。有契阐羲爻，无暇传画手。
九松山
作者：弘历
朝代：清
体裁：古风

穆家峪北拖横山，乃自其左见梵宇。行行从右过山阴，高下乔松列岩岵。地势使然顺成蹊，设寻捷径翻成阻。一川禾黍绿如油，炎以晅之实栗普。老农鞠�笑道旁，此幸信同我与汝。
九松山
作者：弘历
朝代：清
体裁：七言绝句

路转峰回岩谷清，苍松无数倚峥嵘。恰如千古香山寺，知者谁传九老名。
九松山
作者：弘历
朝代：清
体裁：七言律诗

远峰近岭率成童，是处丸丸特郁葱。独树也知依佛地，别传何乃盛花宫。翠微背指横朝霭，清籁徐飘下碧空。渐近边关秋果好，黄云漠漠飏西风。
九松山
作者：弘历
朝代：清
体裁：古风

阳崖阴巘相吐吞，上有千年祗树园。九松盘盘踞其顶，下临众木如儿孙。我闻五株已成石，盘山楼松馀画迹。此木疑被女夷铸，不然驻鹤神仙宅。凌空苍翠势未已，停銮几度徘徊视。庾梅渭竹空传名，阅历沧桑惟有此。
九松山·其一
作者：弘历
朝代：清
体裁：七言绝句

乔松无万郁云巅，何事山名以九传。望中隐约扶青颢，就里寻常生紫烟。
九松山·其二
作者：弘历
朝代：清
体裁：七言绝句

中峰迥绝势亭亭，列巘嵚崎太古青。最爱午钟林外度，每教清跸涧边停。
九松山歌
作者：弘历
朝代：清
体裁：古风

九松山上松盘觺，九松山下路祎隋。几度揽辔过山下，兴至辄为留吟题。千岩隐伏东南去，此地秀结神堂奇。礀流淙淙兮，隔红尘之杂沓，孤峰倚天兮，萦青缭白而厜㕒。群山皆童无气色，独如偓佺苍颜绿发垂丝丝。精蓝数椽閒閒见，未至不知筑者谁。是中疑有远公驻，法雨霏作莲花池。复如香山社中会九老，无言恒写白傅诗。吁嗟乎山川蕴郁有如此，何殊岱宗之麓华岳嵋。意行所得契静悟，谷神语我停移时。
九株松
作者：弘历
朝代：清
体裁：七言绝句

观象为乾数合阳，奇形古貌郁苍苍。摄山拟作香山唤，九老居然会会昌。
九株松
作者：弘历
朝代：清
体裁：七言绝句

谓似会昌曾有诗，三三瘦骨挺仙姿。祝釐去岁香山会，九老居然两倍之。
九老会诗
作者：弘历
朝代：清
体裁：七言律诗

九老三班前例曾，十年一举介釐增。八旬庆溯七旬典，辛卯祥开辛丑徵。旰食宵衣犹此佐，启疆拓宇底须能。优游林下同来贺，万寿称觞合作朋。
九老会诗三首 其一 在朝王大臣九人共六百七十七岁
作者：弘历
朝代：清
体裁：七言律诗

升平人瑞有天潢，会领文臣例柏梁。总沐列朝厚培养，共看难老效劻勷。元丰二相今犹在，履道诸贤讵可方。慈庆熙鸿欣锡类，群仙引进万年觞。
九老会诗三首 其三 致仕诸臣九人共七百四岁
作者：弘历
朝代：清
体裁：七言律诗

会昌九老皆林下，诗酒无过自倡酬。诣阙不闻缘祝嘏，悬车久已恣优游。烟霞供养得真趣，药石和调那浪求。廿七人馀二千岁，启祥七帙庆添筹。
九老会诗三首 其二 在朝武臣九人共七百二十二岁
作者：弘历
朝代：清
体裁：七言律诗

予有折冲曰禦侮，泰平克壮寿骈臻。据鞍矍铄宁当代，献爵从容合此辰。行已耆英才一老，温城恩遇有多人。延禧佳会伊今始，讵为高谈世似春。
九里松
作者：弘历
朝代：清
体裁：五言律诗

欲问三天竺，先循九里松。一亭临入路，万树映双峰。地古尘自远，年深翠越浓。祇疑幽绝处，公十八堪逢。
九里松
作者：弘历
朝代：清
体裁：古风

迹创自李唐，千载以上亘。灵竺所自入，讵曰行由径。旧新各参半，忘年友实称。翠盖影张密，云门音奏竞。偶憩一字亭，怡人古色映。欲问十八公，谁识袁仁敬。
九题泉林行宫八景 其一 近圣居
作者：弘历
朝代：清
体裁：七言绝句

阙里泉林隔一顿，东西来去每从分。总为近圣之居耳，愧鲜躬行徒用勤。
九题泉林行宫八景 其七 古荫堂
作者：弘历
朝代：清
体裁：七言绝句

秦松汉柏适曾观，杞柳于斯古荫盘。托圣物无论贵贱，水沤入海那知乾。
九题泉林行宫八景 其三 镜澜榭
作者：弘历
朝代：清
体裁：七言绝句

于政镜应知治乱，于身镜可正衣冠。到斯不藉观斯二，学诣如何试镜看。
九题泉林行宫八景 其二 在川处
作者：弘历
朝代：清
体裁：七言绝句

万古川流传子在，应于不舍识其真。识真宁系寻章句，照影惭称八十人。
九题泉林行宫八景 其五 九曲彴
作者：弘历
朝代：清
体裁：七言绝句

屧步行频左右移，故看多致镜光披。心思直岂不胜曲，却是人情好作奇。
九题泉林行宫八景 其八 红雨亭
作者：弘历
朝代：清
体裁：七言绝句

红是杏之芳自好，雨为花已谢应愁。亭前欲问几株者，于此起心分别不。
九题泉林行宫八景 其六 柳烟坡
作者：弘历
朝代：清
体裁：七言绝句

柳烟为白柳丝青，无定色中有定形。说与寻常问景者，诗情画意此称灵。
九题泉林行宫八景 其四 横云馆
作者：弘历
朝代：清
体裁：七言绝句

丁酉于斯一纪阅，甲辰忆复五年过。横云馆北承欢处，祇益增悲叹奈何。
乞巧吟
作者：弘历
朝代：清
体裁：古风

小巧害其身，大巧害及人。倏忽凿混沌，反以丧天真。五音令耳乱，五色令目昏。离娄与公输，技也宁足论。彼巧如可求，得失亦已分。况其不可求，跪拜何纷纭。今夕乃七夕，瓜果良具陈。中庭供星象，河鼓与天孙。再拜前致辞，欲言还逡巡。惟愿乞大拙，犹可守吾纯。
习字
作者：弘历
朝代：清
体裁：五言律诗

毡室就窗晖，经笺趁手挥。力应嗤木强，妍复戒丰肥。消此清閒宴，澄来绎思微。曾闻得争道，聊亦悟行围。
习字
作者：弘历
朝代：清

间日视阁章，山庄有清暇。有暇亦何为，读书及习射。书亦六艺一，自古重墨稼。棐几铺玉版，嘉荫就松架。缮性归平易，变体祛奇诧。举首瞻奎文，当年此消夏。
习字
作者：弘历
朝代：清
体裁：古风

间日视阁章，山庄有清暇。有暇亦何为，读书及习射。书亦六艺一，自古重墨稼。棐几铺玉版，嘉阴就松架。缮性归平易，变体祛奇诧。举首瞻奎文，当年此消夏。
习字·其一
作者：弘历
朝代：清
体裁：七言绝句

细细和风拂幔城，毡堂研席洒然清。敲诗较射还馀暇，便一临池静六情。
习字·其二
作者：弘历
朝代：清
体裁：七言绝句

晋唐端不少名家，独爱诚悬一语嘉。近向五台参相好，更铺金粟写莲华。
习字慢成
作者：弘历
朝代：清
体裁：古风

襄阳曾有言，书纸十万整。散布在人间，仍以娱老景。持出少年书，欲换人不肯。不识乏姿媚，入道天然境。英雄善欺人，至今声誉炳。我亦屡更书，惟因遣日永。前后试校衡，犁然不可并。斯之未能信，儒臣慢相请。名手曰张恺，技同运斤郢。善去旧者迹，如空不留影。问其质为谁，冷金端本等。事必有其类，艺苑新闻耿。十万不为少，颠翁犹勤黾。至今存几纸，爱书人可省。
习字漫咏
作者：弘历
朝代：清
体裁：古风

去程喜新景，掞藻临毡庐。归途率经见，习字向纸疏。设非斯二事，奚以遣几馀。耽斯并政懈，吾宁肯为诸。李杜有佳句，钟王存法书。人均非逸者，艺也道与居。缮性得深资，何事非起予。
习射
作者：弘历
朝代：清
体裁：五言律诗

习射真习射，年馀臂病捐。马仍如意昔，步愧以身先。徐挽柔弓试，恧看大鹄悬。虽无拊髀恨，颇觉惜阴牵。
习射
作者：弘历
朝代：清
体裁：七言律诗

佳山佳水漫游娱，习射相将校壮模。讵可太平耽燕酖，从来男子事桑弧。心平体直争何害，志定功成语不诬。犹忆髫龄兹扈跸，树侯连中被恩殊。
习射
作者：弘历
朝代：清
体裁：七言律诗

曲阜瞻依马首东，和门有暇咏敦弓。从来射艺足观德，敢为武成忘诘戎。枉矢三飞雕羽黑，树侯连中鹄心红。其争君子不称力，矍相遗风或可同。
习射
作者：弘历
朝代：清
体裁：古风

桑弧示有事，揖让明无竞。我朝矧专长，家法敢不敬。长夏万几馀，广场绿阴净。屏藩列宗臣，世胄逮庶姓。省括各审固，用志同居正。雕羽良已端，骍角讵誇劲。习旅忆文皇，观德钦宣圣。
习射
作者：弘历
朝代：清
体裁：五言律诗

武帐多馀暇，晴光拂綵旄。吼风飞夏服，写月挽乌号。于古称观德，斯今可习劳。重轮连命中，得句亦因豪。
习射示众
作者：弘历
朝代：清
体裁：七言律诗

昼长无事绿阴匀，肄射亲将侍卫臣。右诎左支尊国俗，端身绎志美先民。箭飞欲引凉风拂，弓满如迎秋月新。贞观犹传殿廷习，可忘本色逊唐人。
习静室
作者：弘历
朝代：清
体裁：五言律诗

讵必在山中，轩窗内外空。原非忘物我，即此契鸿濛。无欲自臻妙，有为亦处冲。寂然观理趣，心境早相融。
乡民有进万寿菊者命张若霭图之
作者：弘历
朝代：清
体裁：五言律诗

金蕾层还叠，缃英浅复深。菊同裛露秀，葵比向阳心。绘事閒中赏，民情静里寻。台怀重翠处，还拟命摹临。
书七叶堂额并口号题句
作者：弘历
朝代：清
体裁：五言绝句

七叶堂久传，而并无扁额。率笔与书之，笑成乌鲗墨。
书侧理纸得句
作者：弘历
朝代：清
体裁：五言律诗

吾曾惜阙咏，谁识有河东。典守百年出，滑坚五部同。藏书皆得亚，金玉慢称工。腕力惟惭劣，苔笺固不穷。
书历年塞湖游月之作既毕仿高房山法写意成图并成是什
作者：弘历
朝代：清
体裁：五言律诗

山月将湖月，高年两弗游。横图成自手，历咏写从头。觉尚兴无尽，惭非意不留。锤峰傍玉魄，弗共水东流。
书和苏轼过溪桥诗毕复成一首仍用其韵
作者：弘历
朝代：清
体裁：古风

摹帖无少似，仰山还隔邱。书诗偶师意，望梧颇识秋。一如米临唐，慑于真迹留。一如董书杜，石浦怀深湫。貌相非圣教，痕乃同钗头。天瓶揭其义，眼巨言不浮。而我此何为，哓辩劣与优。迹藏作者三，亦共云烟流。徒因付名山，聊记曾一游。终非所当勤，当勤如舜忧。
书志一首戏用重字体
作者：弘历
朝代：清
体裁：五言律诗

见猎尚喜猎，曰予非昔予。挽弓能挽弱，乘马祇乘徐。虽是身犹是，其如力不如。咏诗诗诮已，书志志怀初。
书怀
作者：弘历
朝代：清
体裁：五言律诗

本是避暑处，人家辏致炎。闾阎数万倍，烟火自虫添。甫过三霖惧，又怀六日詹。山云方□□，尺泽愿重沾。
书怀后复得一首仍叠前韵
作者：弘历
朝代：清
体裁：七言律诗

四叠韵斯五度居，无过一宿发晨舆。赋诗已是违杜甫，昼寝何曾效宰予。不忍今时思昔日，徒教旧作继新书。陈言欲去其难戛，先获我心韩论诸。
书扇恭进皇太后
作者：弘历
朝代：清
体裁：七言绝句

展开半月常悬若，引得清风益洒然。虽是山庄称避暑，惟祈夏凊豫高年。
书扇赐大学士阿桂时在兰州剿回寇
作者：弘历
朝代：清
体裁：古风

迩日书诗经，北山什重勘。即事怀贤臣，于役频再三。江河资画策，逆回兹剿陷。徒以恃险守，绝壁及深堑。密围待坐困，报功信迟欠。愤懑尔我同，贤劳久烦憺。卿无父母忧，子有股肱念。赐扇藉解炎，是用五字掞。
书扇赐安南国王阮光平用去岁避暑山庄陛见诗韵
作者：弘历
朝代：清
体裁：七言律诗

例事山庄驻夏巡，敕几不息必躬亲。近当愠解南薰我，远忆心悬北极人。诣阙去年思会面，为邦永训在渐仁。箑头写寄梅花信，风被瀛疆奕叶春。
书扇赐将军阿桂六韵
作者：弘历
朝代：清
体裁：七言排律

掌握师行抡俊豪，事无巨细一心操。功成九仞尤应慎，志洽诸军实所褒。探路欲因乘怠隙，攻碉直可压危挠。我居避暑原无暑，卿效贤劳真是劳。嘉予七言锡书扇，凯歌三捷换征袍。勉之指日亲郊劳，紫阁铭勋崇爵叨。
书扇赐经略大学士傅恒
作者：弘历
朝代：清
体裁：五言律诗

炎徼炽烦暑，军营区画频。大端应悉记，细务不辞亲。世上谁知我，天边别故人。勖斯风到处，扬武并扬仁。
书扇赐陕甘总督福康安
作者：弘历
朝代：清
体裁：五言律诗

山庄风土好，时若雨旸和。以此起居适，竟加饮膳多。新疆劳跋涉，诸政藉规磨。书扇思去岁，嘉卿耆定歌。
书无逸于无逸斋屏并识十韵
作者：弘历
朝代：清
体裁：五言排律

名斋缅皇祖，大戒述周公。万世仰掞藻，当年兹憩躬。示端引未发，切已惕无穷。每以问安退，于斯咨政同。曰勤恒励志，云逸那萌衷。爰更书屏上，仍如勒殿中。民碞天命凛，深叹永嗟通。凡七端往复，半千言始终。依然此灵囿，恧若奉卑宫。即事遵家法，惟钦对昊穹。
书无逸口占
作者：弘历
朝代：清
体裁：五言绝句

合是勤劳人，偷閒拟三日。闭户养微疴，忏悔书无逸。
书无逸篇因题其后
作者：弘历
朝代：清
体裁：七言律诗

访落殷忧慎始图，昌言一帙拟三谟。为元后则时天若，知小人依所逸无。享国明标四迪哲，发端深致七呜呼。讵惟尚父丹书继，信是千秋帝范模。
书法中最喜黄庭坚笔意因而有作
作者：弘历
朝代：清
体裁：古风

羲之称书圣，诸体无不有。齐梁作者无，李唐推颜柳。惜哉世已远，赝者十之九。宋元差可寻，翰墨出亲手。几暇戒宴安，时或游艺薮。就中名迹夥，惟爱鲁直叟。倜傥无安排，潇洒绝尘垢。譬如百尺松，孤高少群偶。信笔一规摹，运腕忘妍丑。所师在神劲，讵论形肖否。伊余有深意，笔谏曾谨守。好尚苟不端，丧德良已厚。所爱汲黯戆，裁诗铭座右。
书法中最喜黄庭坚笔意因而有作
作者：弘历
朝代：清

羲之称书圣，诸体无不有。齐梁作者无，李唐推颜柳。惜哉世已远，赝者十之九。宋元差可寻，翰墨出亲手。机暇戒宴安，时或游艺薮。就中名迹夥，唯爱鲁直叟。倜傥无安排，潇洒绝尘垢。譬如百尺松，孤高少群偶。信笔一规摹，运腕忘妍丑。所师在神劲，讵论形肖否。伊余有深意，笔谏曾谨守。好尚苟不端，丧德良已厚。所爱汲黯戆，裁诗铭座右。
书画舫
作者：弘历
朝代：清
体裁：七言绝句

临溪精舍舫相同，景较披书揽画工。不是清河张丑室，饶他延赏却无穷。
书画舫
作者：弘历
朝代：清
体裁：五言律诗

似舫原非舫，临溪日夜浮。风羞帆上送，冬不坞中收。何以称书画，宁因学米欧。开窗延活景，名迹逊兹投。
书画舫
作者：弘历
朝代：清
体裁：七言绝句

北山落脚即东湖，水裔房如舣舳舻。却异烟云藏古迹，诗情画态自供吾。
书画舫
作者：弘历
朝代：清
体裁：古风

室缘近溪边，因之肖舫式。颜额曰书画，米欧以为则。彼率适其意，高閒或可得。我应法无逸，勤政惟惕息。石渠弆虽富，何曾费赏识。便偶一寓目，惟觉有惭德。
书画舫
作者：弘历
朝代：清
体裁：古风

将欲登北峰，峰下亦浸沼。筑室沼之裔，如舫泛波渺。虽名曰书画，非因学米老。山水趣无尽，卷帧迹有了。还欲笑颠翁，此意殊未晓。
书画舫
作者：弘历
朝代：清
体裁：古风

山后亦有泉，咉咽隐沙石。疏剔�其流，瀄汨淙乳泽。喷出双珠圆，汇成一湖碧。为室湖涯上，肖舫如泛宅。云影与波态，坐而玩几席。嗟哉天一利，埋没久可惜。设非斯相土，终古閟灵液。于人或类此，此又谁之责。
书画舫
作者：弘历
朝代：清
体裁：古风

山阴亦有泉，傍泉亦有室。名之书画舫，一二二而一。宁因博古藏，亦匪图今逸。书趣画之情，不谋而并出。今岁实初来，来稀去乃疾。无过倚虚窗，匆匆供点笔。缀景觉已多，是则吾之失。
书画舫
作者：弘历
朝代：清
体裁：七言律诗

循廊下即近湖涯，湖里因为舫式斋。书卷画枚颇可贮，山光水态会常皆。欧乎张也何须论，咏矣写之都与谐。片刻来还片刻去，那能尽领此中佳。
书画舫
作者：弘历
朝代：清
体裁：七言绝句

欲拟登山且复徐，水边舫室便临诸。却欣即景濛烟雨，墨戏襄阳正此如。
书画舫
作者：弘历
朝代：清
体裁：古风

肩舆过山北，山北亦有泉。泉上筑朴室，规模一如船。虽云谢棹枻，而恒拍沦涟。画诗摩诘翁，诗画玉局仙。都从镜中披，不著蹄与筌。
书画舫二首·其一
作者：弘历
朝代：清
体裁：七言绝句

到处溪边肖舫为，爱他欧米用名之。一为甚乃弗啻再，每偶临斯愧在斯。